
Pletena čipkasta bluzica 




Od tanje svijetle vune načinit 
ćemo ovu lijepu bluzicu, koja 
će nam dobro doći pod kostim. 

LEĐA. Načinimo 145 očica. 
Radimo cijeli red krivo, onda 
jedan red pravo. Onda radimo 
ovako: 1. red: Prvu očicu ski- 
nemo, 3 očice pravo, dvostruko 
oduzimanje (skinemo jednu oči- 
cu, 2 očice pletemo zajedno i 
preko toga prevučemo skinutu 
očicu), 3 očice pravo; 1 očicu 
nametnemo; * 2 očice pravo, 1 
očicu nametnemo, 2 očice plete- 
mo zajedno, 1 očica pravo, 1 
očicu nametnemo, 3 očice pra- 
vo, dvostruko oduzimanje, 3 
očice pravo, 1 očica krivo, 3 
očice pravo, dvostruko oduzi- 
manje, 3 očice pravo, 1 namet- 
nemo, pa opet kao ponavljati 
ono od zvjezdice * dalje. 

2. r e d i svi redovi s krive 
strane: pletemo uvijek sve očice 
krivo osim očice, koja se nala- 
zi između listova, ta se plete 
pravo. 

3. r e d: Prvu očicu skinemo, 
2 očice pravo, dvostruko odu- 
zimanje, 2 očice pravo, 1 oči- 
cu nametnemo, 1 očica pravo, 1 
očicu nametnemo * 2 očice pra- 
vo, 1 očicu nametnemo, 2 očice 
pletemo zajedno, 1 očica pra- 
vo, 1 očicu nametnemo, 1 očica 
pravo, 1 očicu nametnemo, 2 
očice pravo, dvostruko oduzi- 
manje, 2 očice pravo, 1 očica 



krivo, 2 očice pravo, dvostruko 
oduzimanje, 2 očice pravo, 1 
očicu nemetnemo, 1 očica pra- 
vo, 1 očicu nametnemo, pa opet 
kao *. 

5. red: Skinemo prvu očicu, 
1 očicu pravo, dvostruko odu- 
zimanje, 1 očicu pravo, 1 očicu 
nametnemo, 3 očice pravo, 1 
očicu nametnemo, * 2 očice pra- 
vo, 1 očicu nametnemo, 2 očice 
pletemo zajedno, 1 očica pravo, 
1 očicu nametnemo, 3 očice pra- 
vo, 1 očicu nametnemo, 1 očica 
pravo, dvostruko oduzimanje, 1 
očicu pravo, 1 očica krivo, 1 
očica pravo, dvostruko oduzi- 
manje, 1 očica pravo, 1 očicu na- 
metnemo, 3 očice pravo, 1 oči- 
cu nametnemo, pa opet dalje 
kao *. 

7. red: Skinemo prvu očicu, 
dvostruko oduzimanje, 1 očicu 
nemetnemo, 5 očica pravo, 1 
očicu nametnemo, * 2 očice pra- 
vo, 1 očicu nametnemo, 2 očice 
zajedno pletemo, 1 očicu pravo, 
1 očicu nametnemo, 5 očica pra- 
vo, 1 očicu nametnemo, dvostru- 
ko oduzimanje, 1 očica krivo, 
dvostruko oduzimanje, 1 očicu 
nametnemo, 5 očica pravo, 1 
očicu nametnemo, pa opet ple- 
temo kao *. 

9. red: 2 prve očice pletemo 
zajedno, 1 nametnemo, 7 očica 
pravo, 1 nametnemo, * 2 očice 
pravo, 1 očicu nametnemo, 2 



očice pletemo zajedno, 1 očicu 
pravo, 1 očicu nametnemo, 7 
očica pravo, 1 očicu nametnemo, 
dvostruko oduzimanje sa krivom 
očicom u sredini, 1 očicu namet- 
nemo, 7 očica pravo, 1 očicu na- 
metnemo, pa dalje kao *. 

11. red: kao 1. red i dalje, 
kako je opisano. 

Tako radimo, oduzimajući u 
svakom 8. redu po 1 očicu sa 
svake strane, 9 puta, onda ple- 
temo 6 cm ravno. Dalje doda- 
jemo, kako smo u početku odu- 
zimali očice. Za izrez rukava tre- 
ba završiti sa svake strane, kad 
smo ispleli 33 cm duljine (vidi 
shemu), najprije 7 očica, onda 3 
očice i 2 puta po 2 očice. Nasta- 
vimo dalje plesti sasvim ravno 
do 49 cm duljine i završimo za 
ramenice četiri puta 11 očica sa 
svake strane. Sredinu ćemo za- 
vršiti ujedanput. 

PREDNJI DIO. Načinimo 169 
očica. Radimo kao i leđa do 26 
cm visine. Plastron ćemo plesti 
drugim uzorkom (si. 2.): 1 oči- 
ca pravo, 1 očica krivo izmjeni- 
čno, na širini dva reda listova, 
kako to na slici vidimo. Na 
početku plastrona ima 1 red 
ažure: 1 očicu nametnemo, 2 oči- 
ce pletemo zajedno i t. d. zavr- 
šimo s 1 nametnutom očicom. 
Moramo imati 36 očica s ovom 
nametnutom: nalazimo se upra- 
vo pred prvim smanjivanjem li- 
sta. Na 33 cm završimo za ruka- 
ve 12 očica, 5 očica, i 2 puta po 
3 očice. Na 38 cm visine razdije- 
limo očice na dva dijela. Radi- 
mo svaku polovicu zasebno. 
Ispod vrata pletemo ravno. Na 
istoj visini kao i na leđima zavr- 
šimo ramenice kao i one na le- 
đima, a preostale očice završi- 
mo ujedamput. 

RUKAVI. Načinimo 96 očica. 
Kad smo načinile 19 cm dugački 
rukav, započinjemo oduzimati 
na početku svakog reda po 3 
očice. Tako oduzimamo sve, dok 
nije rukav 23 cm dugačak, onda 
završimo sve preostale očice. 

Kad smo sve ispleli, sastavit 
ćemo pojedine dijelove i dobit 
ćemo vrlo lijepu bluzicu. 

Z. L. P. 



4 




OBITELJ 

ILUSTROVANI ČASOPIS ZA HRVATSKU PORODICU 

GODINA XI. U ZAGREBU 5. SRPNJA i 9 3 9 . BROJ 2 5/ 2 6 



Zar nismo svi sinovi majke Hrvatske? 

hapisao Dr Zvonko Šprajcer 



Nema dugo, što sam u jednom splitskom li- 
stu pročitao po prilici ove retke: 

Putnici, koji dolaze vlakom u Split, imaju 
dnevno prilike,, da u Dalmatinskoj Zagori uz 
prugu vide brojnu djecu, koja dočekuju sve 
vlakove, trče uz njih i vičući prose milostinju 
od putnika, traže novac i hranu. Ova je pojava 
dugo vremena bacala ružnu sliku na naše pri- 
like. To je prosjačenje jedno vrijeme bilo i za- 
branjeno, ali se sada opet ponavlja. Treba sva- 
kako istaknuti, da siromašna djeca ne prosjače 
od domaćih putnika i stranaca iz neke obijesti, 
na njima se vidi, da ih na to tjera nevolja. 

Zbog dugotrajne suše prošle godine uništena 
je čitava ljetina u Dalmatinskoj Zagori. Pšeni- 
ca je sasvim podbacila, kukuruz i krumpir suša 
je potpuno uništila. Uništena je i trava, i stoka 
je ostala bez hrane. Zbog silne žege bila je 
zemlja sva ispucana, pa se nisu mogli zasijati 
ni ozimi usjevi. Prilike su u Zagori vrlo teške, 
i već davno se ne pamte teža vremena. 

Mnoga seljačka djeca u Dalmatinskoj Zagori 
žive isključivo od onoga, što im putnici iz vla- 
kova dobace kroz prozor bilo to otpaci hrane 
ili koji dinar. — Svaki je dan te djece uz prugu 
sve više, a zbog prilika, u kojima žive, nitko ih 
više ni ne tjera. 

Slični izvještaji, makar i u drugom obliku, 
dolaze s mnogih strana. Svi oni govore o crnoj 
bijedi i nemilom stradanju tisuća i tisuća naše 
braće i sestara. Vode se mnoge akcije, da se ta 
bijeda što više ublaži, ljudi dobrog srca daju, 
što više mogu, ali sve je to malo, jako malo. 



Malo sredstava, a more nevolje! K tome se baš 
ove godine pojavio pravi bič Božji: nepamćene 
poplave u Gornjoj Hrvatskoj uništile nesamo 
ljetinu nego kuće — cijela mjesta. U nekim 
krajevima Dalmacije uz teške napore spašavaju 
se ostaci lozinih plodova iza neprekidnih kiša i 
bolesti loze. 

Ali istodobno pročitah i vijest o tome, kako 
se u Srijemu i u bogatim našim krajevima seo- 
ski gazde još uvijek drže one poslovice: bolje 
je da propadne selo, nego stari običaji. Narav- 
ski, da se ne vodi briga o tome, da li su ti obi- 
čaji dobri ili zli, pametni ili ludi, korisni ili 
štetni. Naveliko se svadbovalo u kući jednog 
bogatog seljaka negdje u Srijemu. Ženio se ga- 
zdi sin i gazda se morao pokazati. Morao je 
pokazati, što on može. A i pokazao je to, teme- 
ljito i čvrsto. Jače i obilnije nije ni mogao po- 
kazati. U svatove se skupilo ništa manje ni više 
nego tri stotine osoba, a svatovalo se neprekidno 
pet dana i pet noći, u punom srijemskom ve- 
selju. Ljudi su se dobro razigrali, ali začudo, 
krv nije pala. Sve je proteklo u redu, u miru, i 
u pravom svatovskom raspoloženju. Vele, da su 
svatovi pojeli samo tri vola, pet velikih svinja, 
bezbroj odojčadi, more kobasica i raznih dru- 
gih jela. Čitava vojska razne živadi izgubila je 
svoje glave, i kokošija, puranskap guščija krv 
tekla je potocima. Naravska, da su pojedena i 
čitava brda kolača, a sve se to, to se razumije 
samo po sebi, moralo i pošteno zaliti. Ispilo se 
samo preko 10 hektolitara vina, sto litara rakije 
i znatan broj buradi piva. 



Slika desno : 

PREDSJEDNIK DR VLATKO MAČEK NA PRIREDBI ZA 
POPLAVLJENE, KOJA JE ODRŽANA U HRVATSKOM NA- 
RODNOM KAZALIŠTU 19. PROŠLOG MJESECA. LIJEVO 
PRVI NA SLICI JE MSGR. DR FERDO ROŽIĆ, PREDSJEDNIK 
HRVATSKOGA KNJIŽEVNOG DRUŠTVA SV. JERONIMA, 
KOJI JE BIO U POČASNOJ LOŽI HRVATSKOG 
METROPOLITE 




Da je to jedan jedini, osamljen slučaj, ne bi 
bilo ni po jada, ali nažalost takve i slične vi- 
jesti u našim novinama nisu baš tako rijetke. 

Kad se zamislimo u ta dva osobita. slučaja: bi- 
jedna djeca Dalmatinske Zagore, koja pružaju 
drhtave ruke putnicima moleći ih za komadić 
kruha, i bogati srijemski svatovi, koji se nakon 
nekoliko dana veselja razilaze kućama, jer im se 
već ogadilo svakovrsno jelo i piće, onda se, htjeli 
ne htjeli, moramo zapitati: 

»Zar nismo sinovi istoga naroda?« 

Jest, sinovi smo jednog naroda, ista nam je 
bila teška i krvava prošlost, ista nam je teška 
sadašnjost. Kakva? Onakva, kakvu si sami prire- 
dimo i kakvu zaslužujemo svojim radom. 

Ali iako smo sinovi jednog naroda, to 
smo ipak jedni djeca, a drugi pastorčad. 
Nije to preteška riječ. Razumijem, što to znači 
biti punopravno dijete jedne sređene porodice, 
koje ima sva moguća prava, a što opet znači 
biti pastorče, redovito gonjeno i tjerano na sve 
strane i od svakoga. Ali baš radi toga i podvla- 
čim, da su sinovi hrvatskog naroda jedni djeca, 
a drugi pastorci. 



Ženski zavod u Požegi 

Romantika Požege opjevana je u našoj knji- 
ževnosti kao malo koje mjesto. Požeška zlatna 
dolina dariva vas svojim ugodnim odmorom i za 
najveće ljetne žege. Požega je sa svojim usta- 
novama kruna bogatstva i ljepote cijele doline. 
Kao ženi posebno mi se svidio u gradu Konvikt 
sestara milosrdnica. Smješten je u sredini gra- 
da, na lijepom i zdravom položaju. U njemu su 
smještene ženska građanska osnovna škola, dje- 
čje zabavište i gospodarsko domaćinska škola. 
Za sve te škole postoji u Zavodu higijenski ure- 
đen konvikt, u kojem stanuju i one učenice, koje 
polaze gimnaziju, koja je preko puta Zavoda. 

Zavod posjeduje lijepo zeleno brdo, uređeno 
poput parka, i prostrano igralište, gdje učenice 
za ljetnih dana uče i odmaraju se. Uopće je u 
tom konviktu omogućeno, da učenice mnogo bo- 
rave na svježem zraku, koji je u ovome kraju 
osobito zdrav. 

Osobito sam zavoljela svijetle i zračne pro- 
storije zavoda s moderno uređenim kupaonama i 
umivaonicima. Po zdravom izgledu gojenica vi- 
djela sam da je hrana dobra. Dobar duh sestre 
učiteljice bdije nad učenicama, koje.se tako Iako 
u svemu podvrgavaju zavodskoj disciplini. Usta- 
novu mogu preporučiti svim majkama, koje ne 
znaju, kome bi povjerile odgoj kćeri. Marija 



Jedni živimo u izobilju, ne znamo, što zna- 
či riječ: nema, a drugi rijetko kada čuše ri- 
ječ: ima. 

U jednom kraju lijepe naše domovine dje- 
ca, krv naše krvi, sinovi hrvatskog naroda, čiji 
smo i mi dio, kao paščad pod stolom očekuju 
bilo koju mrvicu, koja padne sa trpeze onih, 
koji imaju svega u izobilju, au drugom sino- 
vi istog naroda ne znaju, što će od puste obi- 
jesti, i u par dana, ako ne u jednom jedinom 
danu, uludo potroše više, nego što siromašna 
obitelj u »pasivnom« kraju potroši kroz mnoge 
i mnoge mjesece. 

U jednom smo kraju goli prosjaci, koji mo- 
ramo zaboraviti na najprimitivnije ljudsko do- 
stojanstvo, jer smo goli i bosi, i osim toga, a to 
je glavno, i odviše gladni, da taj glad ne bude 
jači od našeg ponosa, a u drugome gavani, ko- 
jima nitko nije ravan i koji nemaju vremena, da 
misle na svoju braću, što umiru gladni, goli, 
bosi, a i žedni, jer u dane ljetne žege nemaju 
često ni kapi ustajale nečiste vode. 

Nismo savršeni. Daleko smo i daleko od savr- 
šenstva, ali ipak bismo morali biti nešto više čo- 
vječniji, nego što jesmo! Zar se uzalud već dva- 
deset vjekova širom svijeta propovijeda blaga 
vijest Onoga, koji je Put, Istina i Život, i koji 
je prvi donio tople riječi o ljubavi prema bli- 
žnjemu? Zar se zabadava tučemo svakoga dana 
u prsa i govorimo, kako bismo i zadnju kap 
krvi svoje prolili za majku domovinu, a braći i 
sestrama svojima, koji tvore tu domovinu, — 
jer domovine bez živih ljudi ne- 
ma! — ne možemo pružiti ni mrvica sa naših 
trpeza, koje često puta nisu obilate, ali ipak ta- 
kve, da ne moramo tuđincima pružati suhe ruke 
s molbom: dajte nam, gladni smo! 

Ruku na srce pa recimo, onako otvoreno, mu- 
ški i iskreno: 

Jesmo li dobri sinovi i dobre kćerke zajed- 
ničke nam majke Kroacije? 



NOVO POLUGODIŠTE 

Započinje ovim brojem, gdje donosimo poče- 
tak novog lijepog i zanimljivog romana »Hitac 
u tami« od Ane Hruške. Nadamo se, da će 
ovaj roman svojom napetošću osvojiti sve naše 
čitatelje. 

Anketu »Obitelji« završavamo u ovom 
broju moleći cij. čitateljice neka nikako ne pro- 
puste priliku sudjelovati kod glasanja, koji im se 
odgovor na anketu najviše svidio. Tako će omo- 
gućiti, da nagrade dobiju zaista one, koje su to 
po njihovu mišljenju najviše i zaslužile. 

Novo polugodište je zgodna prilika, 
da učinite nešto za raširenje našeg lista nago- 
vorivši svoju prijateljicu, da ga naruči. Ili pošaljite 
nam njenu adresu, da joj odašaljemo ogledni pri- 
mjerak. Time ćete i sebi koristiti, jer ćete omo- 
gućiti, da »Obitelj« s većim brojem pretplatnika 
bude ljepša i zanimljivija. 

Ne zaboravite nam javiti svoje želje, što najra- 
dije želite da donosimo! 

Jeste liše poslužili čekom, koji 
je priložen prošlom broju? 

Lijepa naša domovina 



U mirisu alga i kadulja 



Kad je lanjske godine jedan proslavljeni hr- 
vatski umjetnik posjetio Kornatsko otočje, uskli- 
knuo je: 

»Da sam ja znao da ovdje ima ljudi!« 

A dotičnik je s malo truda mogao doznati, 
da i na ovom pustom otočju ima ljudi. Barem je 




RIBARSKE KUĆE NA LAVSI (KORNATI) 



to mogla znati njegova pratnja. Ali eto: Kor- 
natsko otočje je malo kome poznato. 

A ipak takve ljepote Božje prirode, takvi ne- 
obični i svojstveni krajevi zaslužuju da se za njih 
zanimamo i da ih bar donekle upoznamo. Onoliki 
broj otoka i otočića, onoliko brda, uvala, rtova, 
klisura s neobičnim i čudnim nazivima; onoliko 
čari, koje pruža pogled na otvoreno more, za- 
pad sunca tamo, gdje se ono vidi kako pomalo 
ponire u dubine; život ribara, težaka, pastira, 
vrtlara, pčelara, tih malih ljudi, što se bave svim 
mogućim zanimanjima, a uza sve to vrlo oskudno 
žive. Sve to zaslužuje da vidimo ili barem nevi- 
đeno upoznamo. 

Oko stotinjak otoka rasijano je s južne stra- 
ne Kornata.. Svaki ima svoj naziv, od kojih mno- 
gi vuku korijen iz grčkog jezika, kao na pr. 
Lavsa. Mnogi su nazivi iz talijanskog kao Pi- 
škera, Lunga, a većinom su originalni hrvatski 
nazivi kao Smokvica, Veseljuh itd. ... Na tim 
se otočićima kao i na glavnom otoku, koji zovu 
»Krajina«, nalazi sijaset uvala i vrhova, a svaki 
nosi svoje ime kao Opat, Poštenjak, Metlina, 
Kotočevac itd. Po tim se vrhovima veru pastiri 
tražeći ovce, koje se probijaju kršem, da nađu 
malo mogoruša (trava), rijetko koje druge 
trave. Oko otočića se voze ribarske lađe, koje 



Knjiga o ljepotama i bogatstvu Dalmacije hrvatskog mora 

„NAŠE MORE i PRIMORJE" 

Napisao prof. Ivo Juras 

Za Vas samo 8 Dinara — Dobiva se i kod uprave „Obitelji" 



napisao Jerko Skračić 

nekad dolaze u selo pune srdela, a nekad s par 
gladnih ribara. Uz proplanke se već počeše re- 
dati naselja pčela, koje nalaze divnih sokova u 
cvijeću dosta gusto posijane kadulje. 

Onamo kod imanja, koje se zove Tarac, nalazi 
se mala crkvica, koja je valjda postala za vri- 
jeme hrvatskih kraljeva, a posvećena je BI. Dj. 
Mariji. Svake godine, 2. srpnja, dođe župnik iz 
Murtera i u toj crkvici odsluži sv. Misu, da bar 
jednom stanovnici tih pustih otoka čuju i tamo 
riječ Božju. U blizini crkvice nalaze se i zidovi 
neke stare tvrđave Turine. Njezini zidovi su to- 
liko široki, da su nekad pastiri spavali na njima 
bez straha, da će pasti u trnje sa dvadesetak 
metara visine. Također i u Piškeri imamo prili- 
čno veliku crkvu u kojoj do danas ostade samo 
jedna slika, a upotrebe je nažalost i za stan 
ovaca. 

A kruna svega su kućice seljaka, koje se sti- 
snuše negdje u blizini ravnice i u kojima stanuju 
seljaci kad iz sela dođu na svoje kršne posjede, 
đa iskopaju ono malo vinograda ili spuste vrše 
i mreže u plave dubine. Ima ,više takvih uvala s 
nekoliko kućica, koje su zimi većinom puste, a 
ljeti ožive u kliktanju djece, kojoj godi kornat- 
ski zrak. 

Kornatsko otočje je skoro samo goli krš, ali u 
njemu je skriveno mnogo ljepota, mnogo nevi- 
đenih čari i ono čeka đa hrvatski sinovi, koji 
traže miris alga, širinu mora i svetost ljetne noći, 
dođu u njegove uvalice, protrče kamenitim bre- 
žuljcima i provezu se plavim Jadranom . . . 




RIBARSKA OBITELJ NA LAVSI (KORNATI) NA RADU OKO 
MREŽE 

Obje slike (kao i ona na str. 387.) foto Skračić 

Novi roman „Obitelji" 



HITAC U TAMI 

ROMAN 0 TAJNI JEDNOG UMORSTVA - NAPISALA ANA HRUŠKA — PREVODI V. S. 



I 

Gerard Holcman turnuo je ključ u vrata svo- 
je vile. Jedan zahvat na desno u pretkućnici i 
trijem sa stubištem osvanu u jasnom sjaju elek- 
tričnog svijetla. 

S njime zajedno unišla je njegova mlada že- 
na. Pristupajući k stubištu rekla je: 

»Gerarde, zašto ne zatvaraš vrata? Kaniš li 
možda ponovo izići?« 

»Ne, dovoljno sam izmoren! Ali moram samo 
trenutak zaviriti u sušu, da se osvjedočim, jesu 
li izvršene moje naredbe.« 

»Zar to mora biti — sada u dva i po ujutro?« 

»Da. Ako novi stroj nije postavljen, kako sam 
naredio, bit ćemo sutra rano dugo zadržani od 
posla. Uostalom vratit ću se za dva minuta. Li- 
dijo, pođi mirno na počinak!« 

»Da, i ja sam vrlo umorna. Do viđenja, Ge- 
rarde!« 

Gospođa Lidija Holcman popela se po sjajno 
rasvijetljenim stubama na prvi kat i uputila ši- 
rokim hodnikom prema svojoj spavaonici, da 
odmah legne na počinak. 

Međutim je Holcman već bio vani i žurno je 
koracao prema niskoj, suši sličnoj zgradi, koja 
se naslanjala na njegovu tvornicu boja »Holc- 
man i drug«. 

U tili čas zaplamtjelo je svijetlo u osam veli- 
kih prozora suše. Odsjev svijetla zabljesnuo je 
dio pobočnog lica vile. U području tog nena- 
danog traka svijetla ležala su također ona tri 
prozora, koji su pripadali stanu pazikuće 
Alberta Roznera. Nagla svjetlost, koja se razlila 
kroz prozore bez zastora nutrinjom dviju sobi- 
ca, probudila je starca pazikuću. Ovo se probu- 
đenje zbilo tako nenadano, da Rozner nije od- 
mah shvatio, što se dogodilo. Još zbunjen u 
snu zurio je smeteno u svijetlo, uslijed kojega 
se mogao raspoznati svaki predmet u sobici. Na 
tvorničkom satu odbilo je upravo % na 3. 

Zar je mjesec zavirio u sobu? 

Ili je to odsjev vatre? 

Ne gori li možda tvornica? 

Kod te pomisli Rozner se sasvim probudio. 
Žurno je skočio iz kreveta i pograbio odijelo. 
Uto se vani čuo hitac. Kratko i odsječeno pre- 
sjekla je jeka tišinu noći. 

Što se dogodilo? Pazikuća je drhtavim ruka- 
ma prebacio na se odijelo i skočio na prozor te 
ga instinktivno otvorio. 

Hvala Bogu, nije bilo nikakve vatre, tvornica 
nije gorjela, samo je u suši svijetlo bilo otvo- 
reno i odatle eto bljesak . . . 

Vani je inače bilo sve tiho. 

Rozner je zurio u sušu, koje su vrata bila 
otvorena. Tko ih je otvorio i tko je zapalio svi- 
jetlo? Kao odgovor na svoje misli opazio je 



pazikuća, da je iz otvorene suše izašao lik nje- 
gova gospodara. 

»Čudnovato,« pomisli Rozner, »zašto sad ne 
gasi svijetlo i zašto ostavlja iza sebe otvorena 
vrata? ... I kako polagano ide . . .« 

Inžinjer Holcman, koji je samo nekoliko ko- 
raka bio udaljen od ulaza u kuću, najednom je 
stao i rukom prešao preko čela. 

»Rozneru . . . brzo, Rozneru . . . meni nije do- 
bro . . .« čulo se tjeskobno i prodirno zazivanje. 
Zatim je tijelo Holcmanovo palo na tlo. 

Pazikuća je u tren oka bio vani, ali nije mo- 
gao pomoći svojem gospodaru, koji je, čini se, 
izgubio svijest te bio velik i težak — pretežak 
za slabašnu snagu sedamdesetgodišnjeg čovjeka. 

Časak je stajao zbunjen. Zatim je jurnuo u 
kuću i u trijemu udario u gong, koji je inače 
dozivao na jelo. To su morali čuti svi — sluga 
Pavao, sluškinje i šofer Vanko, koji su svi spa- 
vali u potkrovlju. 

Rozner je zatim pojurio u prvi sprat. Na vra- 
ta spavaonice izišla mu u velikom uzbuđenju 
ususret gospođa Lidija. Ona je već ležala u kre- 
vetu, ali kad je dolje čula uzbunu, skočila je na 
noge i preko noćne haljine obukla bundu. Bli- 
jedih je usana zapitala sada pazikuću, koji joj 
je jurio ususret: 

»Rozneru — što se dogodilo? Zašto ste uda- 
rili u gong? Moj muž . . . gdje je moj muž?« 

Pazikuća se sabrao. 

»Baš sam vas htio zvati, milostiva gospođo. 
Milostivom je gospodinu pozlilo . . . dolje pred 
kućom ... ja ga sam ne mogu prenijeti gore . . . 
zato . . .« 

Lidija nije više čula. Pojurila je niz stepe- 
nice dolje, a za njom pazikuća i služinčad s pod- 
krovlja. 

Gerard Holcman još je uvijek bio bez svijesti. 
Njegova je glava ležala u krilu Lidije, koja je 
uzalud nastojala, da ga nježnim riječima dozove 
k svijesti. 

Pavao i pazikuća prenijeli su ga oprezno gore 
i položili u naslonjač. Lidija je položila svoju 
ruku ispod svog muža. Sakupila se sva služin- 
čad i s vratiju samilosno i znatiželjno proma- 
trala skupinu. 

Gospođa je Lidija nenadano kriknula. Njena 
je ruka na grudima muža napipala nešto mo- 
kro i pri tom postala krvava . . . 

I tek tada su vidjeli, da se ne radi o običnoj 
slabosti, nego o rani — i to očito teškoj rani . . . 
Holcmana su položili na divan. 

Ova je spoznaja vratila gospođi Lidiji njenu 
običajnu prisutnost duha. Pavlu je naredila, da 
odmah pozove telefonski kućnog liječnika i ko- 
la za spašavanje i da nazove bolnicu. Ovo po- 



386 



sljednje zato, jer će možda biti potrebna ope- 
racija. Zatim se obratila šoferu. 

»Gospodine Vanko, ja znam, vi ste u ratu slu- 
žili kod saniteta. Molim vas, pomognite mi! Mo- 
ramo ga riješiti odijela ... i vidjeti, što . . .« 
Glas ju je izdao. Ali ona se ipak pribrala i po- 
šla po škare, koje je Vanko zatražio. 

Oprezno su bili odijelo i košulja oko rane iz- 
rezani. Rana je bila posvema malena i kako se 
na prvi pogled moglo raspoznati, zadana od ta- 
neta. Odijelo i rublje oko nje bili su snažno na- 
topljeni krvlju. 

»Morali bismo . telefonirati i policiji,« reče 
šofer tiho gospođi Lidiji. Časak ga je prestra- 
šeno gledala, postala je još bljeđa nego li je 
bila, ali je zatim odlučno odgovorila: 

»Naravno. Molim, učinite to, gospodine Van- 
ko .. . i molim, telefonirajte također gospodinu 
Henteru. Neka odmah dođe ovamo!« 

Hartvig Henter bio je najbolji Holcmanov 
prijatelj i od njegovog vjenčanja njegov neraz- 
druživ pratilac. I danas je proboravio večer u 
društvu mladoga para te nije prošao ni jedan 
sat, otkako su se rastali. 

Dok se je Vanko udaljivao i dok je Lidija tje- 
skobno čekala liječnika, otvorio je ranjenik oči, 
ali samo za to, da ih praznim pogledom upilji 
u Lidiju i zatim odmah ponovo zaklopi. 

Pavao, koji je svoje mjesto kod telefona pre- 
pustio Vanku, prišao je k svojoj gazdarici, da 
je tiho obavijesti: 

»Milostiva gospođo, dr. Wille će doći odmah. 
Iz bolnice će biti poslan bolnički automobil i 
ujedno se ondje priprema soba za milostivoga 
gospodina. U pola sata bit će bolnički automobil 
s liječnikom ovdje. Kad ne bi bila noć, bio bi 
auto prije ovdje, ali tako moraju ljude prije 
probuditi . . .« 

Gospođa Lidija jedva da ga je slušala. Njeno 
oštro uho primijetilo je na stepenicama brz, 
dobro poznat hod, i na njeno neizrecivo olak- 
šanje unišao je dr. Wille, koji je već u njenom 
roditeljskom domu bio kućni liječnik te je na- 
punjao bezuslovnim pouzdanjem. Bio je to sta- 
ri neženja. Živio je samo za svoje bolesnike i 
stanovao u vlastitoj kući, koja je ležala posve 
blizu Holcmanove vile. 

Lidija mu nije mogla poći ususret, jer je na 
njenoj ruci još uvijek počivala glava neosvi- 
ještenoga. 

Liječnik je tiho zapitao, što se je zapravo do- 
godilo. I gospođa Lidija mu je šapćući pripo- 
vijedala, što je znala. Tada se dr. Wille dao na 
to, da oprezno pregleda ranjenika te postavi u 
udobniji položaj. Gospođa Holcman mogla se 
dignuti i svoju ukočenu ruku povući. 

»Hitac u pluća«, promrmlja liječnik, nakon 
što je završio prethodan pregled. »Tane se ne- 
gdje zaustavilo. Predlažem, da se odmah pre- 
veze u bolnicu, jer će možda biti potrebna ope- 
racija.« 

»Mislila sam na to,« reče gospođa Lidija, koja 
je tik pred vjenčanjem posjećivala tečaj za nje- 



gu bolesnika. »Zato sam naredila, da telefoni- 
raju u bolnicu, odakle će nam poslati bolnički 
auto.« 

»Dobro je. Dakle čekajmo!« 

Gospođa Lidija položi ruku na ruku liječnika 
i pogleda ga puna boli. 

»Zar ne . . . ipak ima nade, da . . . da će sve 
opet biti dobro?« zašapuće drhtavim usnama. 

»Zacijelo, nadajmo se! Tako mlad i zdrav 
čovjek! Ne klonite, gospođo Lidijo!« 

Tada su vani ponovo odjeknuli koraci. Pod 
vodstvom Pavla unišlo je nekoliko gospode, 
koje su pratila dva stražara. Jedan od posljed- 
njih ostao je na vratima. 

»Policijski komesar Heidinger, policijski li- 
ječnik dr. Lerch i detektiv Silas Hempel,« pred- 
stavi komesar sebe i svoje pratioce. 




IZA OBILNA LOVA U VEDROJ NOĆI - SOLE SE SRDELE 
Slika s Lavse na Kornatima 



Liječnik ih je upoznao s onim, što je upravo 
doznao od gospođe Holcman. Tek je bila izgo- 
vorena posljednja riječ, otvorila se ponovo 
vrata i usprkos otpora stražara na vratima silom 
si je prokrčio put u sobu mlad, elegantno odje- 
ven gospodin. Ni ne pogledavši gospodu od po- 
licije bacio je pogled pun užasa na još uvijek 
neosviještenog kPćedomaćina, koji je počivao 
na divanu, a zatim je pohitao prema gospođi 
Holcman i dr. Willeu, koji je stajao kraj nje. 

»Lidijo, ... za ime Božje, što se dogodilo? 
Gerard je . . . što mu se dogodilo?« 

Gospođa mu je dršćući pružila ruku. »Netko 
je na njega pucao . . . dolje u suši . . . odmah 
nakon našeg povratka kući . . . tko, sama ne 
znam! O, Hartvige, ... to je užasno . . .! Veoma 
me veseli, što ste odmah došli ... za mene je 
smirenje, što ste ovdje! Gerard mora biti preve- 
zen u bolnicu . . .« 

»Mogu li pitati, ko je ovaj gospodin?« pre- 
kine razgovor policijski komesar. 

Lidija se okrene prema njemu. 

»Oprostite . . . posvema sam zaboravila . . . Go- 
spodin Hartvig Henter, najbolji prijatelj mog 
jadnog muža.« 

Opet se otvore vrata. Pavao je uveo nekog 
mladog čovjeka. 

»Dr. Siebert, liječnik iz bolnice, koji je upra- 
vo prispio bolničkim automobilom.« 

Bez oklijevanja prišao je bolnički liječnik k 
bolesniku, koji je ovog časa po drugi put otvo- 
rio oči, ali ovog puta ne praznog izražaja, nego 
pri punoj svijesti. Njegov je pogled preko mla- 
dog liječnika tražio ženu, koja je stajala blizu. 
Gledao ju je, a zatim je svratio pogled na dra 
Willea i Hartviga Hentera. Pri tom se napre- 
zao, kao da želi govoriti. To je ponukalo poli- 
cijskog komesara, da se bez obzira progura na- 
prijed te sagne glavu ka Holcmanu, ne bi li 
uhvatio prvi glas usana, koje su se micale. 

Ali iz tih ustiju, koja su se nakon kratkog 
napora iscrpljena i zdvojna ponovo zatvorila, 
nije izašlo nijedno slovo. Liječnici su srdito po- 
tisnuli komesara na stranu. 

»Gospodine komesaru, vi vidite, da ranjenik 
ne može govoriti. O kakvom preslušavanju ne- 
ma zasada ni govora,« oštro će dr. Wille. 

»Što mislite, kada će to biti moguće . . .?« 

»O tome se možete popitati kasnije u bolnici 
kod liječnika. Sada se ne može apsolutno ništa 
kazati.« 

Međutim je dr. Siebert otvorio vrata i dozvao 
dva bolničara, koji su stajali pred vratima s 
nosilima. Oprezno su položili Holcmana na no- 
sila i odnijeli ga na mig mladog liječnika. 

Sad se vratio život u gospođu Holcman. Pod 
svaku je cijenu htjela poći zajedno s mužem u 
bolnicu i sva nagovaranja dra Willea odbila se 
od njenih ušiju. Dr. Siebert prišapnuo je ovomu. 

»Ni pod koju cijenu ne' puštajte je, da pođe 
s nama. Bolesniku ne će ništa koristiti, a nama 
će samo smetati.« 

Hartvig Henter je to čuo. Brzo se odlučio i 
prišao k Lidiji. 

»Draga Lidijo, budite pametni. Nemoguće je, 
da pratite Gerarda u bolnicu. Ja ću poći s nji- 
me i kunem vam se, da ga ni vi sami ne biste 
mogli bolje i vjernije od mene njegovati!« 

U potkrepu svojih riječi stisnuo joj je ruku 
i brzo pojurio za mladim liječnikom, koji je 
nadzirao prenos ranjenika. 

Minut kasnije jeknu! a je trublja i automobil 
je odjurio. Lidija se smućeno ogledala oko sebe. 



Osobito pazite što bolesnik pije! 

Ako Vam je ikako moguće, dajte mu za 
zdravlje i užitak čim češće najbolju pri- 
rodnu mineralnu vodu 

ONU SA CRVENIM SRCIMA. 

Ako sami bolujete ili se ne osjećate dobro, tražite kar- 
tom besplatni kupališni prospekt, u kojem imate i mno- 
ge korisne upute o zdravlju, smrtnosti, debljini, nor- 
nalnom porođaju i trudnoći, odnosu visine i težine te 
kalendar do 1980. godine! 

Uprava Radenskog ljekovitoga kupališta 
Slatina Radenci 
(kod Maribora) 



Sve se pred njom okretalo i pred njenim se 
očima stvarao crni veo. Bez glasa je klonula na 
divan. Besvijestica otela ju je muci daljnjeg 
mišljenja. 

II 

Dok se ovo odigravalo u prvom katu vile, sta- 
jao je detektiv Silas Hempel, koji je došao u 
pratnji policijskog komesara, s pazikućom do- 
ije na otvorenim vratima suše. 

Silas Hempel, kasnije daleko izvan granica 
svoje domovine proslavljeni detektiv, bio je ta- 
da tek na početku svoje karijere i radio je u 
službi policije. Bio je zapravo namješten u Be- 
ču. Budući da je g . . .a policijska vlast uslijed 
epidemije gripe privremeno bila lišena svojih 
najsposobnijih ljudi, a posla je bilo i previše, 
zamolila je u Beču, da joj pošalju nekoliko spo- 
sobnih ljudi. Toj je molbi bilo udovoljeno. 

Među ovim g . . .oj policijskoj upravi privre- 
meno dodijeljenim ljudima bio je i Silas, koji je 
usprkos svoje mladosti stekao glas vješte i lu- 
kave glave. 

Nakon što je gore pažljivo saslušao izvještaj 
kućnog liječnika te bacio oštar pogled na neo- 
sviještenoga i njegovu okolicu, napustio je tiho 
i neopazice sobu, da pođe na mjesto zločina, u 
sušu, gdje je pazikuća upravo htio ugasiti svi- 
jetlo i zatvoriti vrata. Pri tom ga je spriječio 
dolazak detektiva. 

»Vi ste pazikuća Rozner, zar ne?« započe raz- 
govor Hempel. 

»Jest, ja sam taj . . .« 

»Vi ste bili prvi čovjek, koji je nakon nesre- 
će prvi priskočio u pomoć gospodinu Holcma- 
nu? Hoćete li mi što točnije ispričati, što ste 
pri tom primijetili?« 

Starac je spremno ispričao, kako je bio iz sna 
probuđen i sve ostalo do onoga trenutka, kad 
je Pavlovom pomoći prenio svoga gospodara 
gore u sobu. 

»Vi ste dakle čuli hitac, koji je pogodio vašeg 
gospodara? Jeste li bili na jasnom o tome, oda- 
kle je prispjela jeka?« 

»Ne, na to nijesam ni mislio. Moje su misli 
bile zaokupljene samo sušom, u kojoj sam u to 
neobično doba vidio sve rasvijetljeno.« 

»Hm, da — bilo je % na 3 ujutro. Ali sjetite 
se još jednom hica, koji ste čuli. Je li jeknuo 
tako, kao da je bio odapet na polju — ili kao 
da je pao unutra u suši? — Vi me razumijete 
- — morala je biti znatna razlika u glasu!« 

Pazikuća je razmišljao, a zatim je rekao na- 
gi asuj ući: 

»Da, razumijem. Posve sam siguran, da je hi- 
tac pao u nutarnjosti suše. Ovdje vani odjeknuo 
bi posve drukčije, snažnije. Jeka je bila kratka 
i oštra te je odmah zamrla, što se na polju ne 
bi dogodilo. Inače u kući nije nitko čuo hica, 
što mi je odmah palo u oči. I milostivi je gospo- 
din zacijelo već bio ranjen, kad je izišao iz 
suše. Ja sam se naime čudio, što je hodao veoma 
polagano, kao da mu je svaki korak mučan.« 

(Nastavit će se-) 

Uz 500-godišnficu firentinskog sabora 

Na 5. o. mj. navršilo se 500 godina, što je na glašen u divnoj firentinskoj katedrali, posveće- 
17. općem saboru u Firenci sklopljeno sjedinje- noj Gospi od Cvijeća, riječima: 
nje zapadne i istočne Crkve. List sjedinjenja pot- »Neka se raduju nebesa, neka 
piša papa Eugen IV., 8 kardinala, 2 zapadna pa- kliče zemlja: pao je zid, što je sto- 
trij ara, 61 biskup, 4 generala redova i 39 opata ljećima dijelio Istok od Zapada.« 
od zapadne Crkve, a od istočne: grčki car Ivan U to doba je polumjesec s istoka prijetio cije- 
Paleolog VIII., 3 patrijara, 20 metropolita, bi- lom kršćanstvu. I eto tada je istočna Crkva 

skupa, 4 bizantska dostojanstvenika i 7 iguma- osjetila i priznala, da joj je jedino pravo mje- 

na. Veliki taj čin bio je 6. srpnja g. 1439. pro- sto u bratskoj zajednici s rimskom Crkvom. 

Jedinstvo Crkve Kristove postojalo je sve do 
sv. Ćirila i Metodija u 9. vijeku. Tada je naime 
častohlepni carigradski patrijarh F o c i j e od- 
cijepio Carigrad od Rimske Stolice. To je tra- 
jalo samo 25 godina (861. — 886.). Ali je cari- 
gradski patrijar Mihajlo Cerularije 
g. 1054. ponovo proveo rascjep. Koliko li veselja, 
kad je jedinstvo g. 1439. bilo obnovljeno. 

Ali tako nije ostalo. Neuki narod bio je zave- 
den od tamnih sila. Pobuniše Grke i Ruse. Tek 
dio Grka, Rumunja, Melkita, Ukrajinaca (preko 
5 milijuna), hrvatskih grkokatolika, Maronita, 
Kaldejaca, Armenaca, Siraca i Kopta i danas pri- 
znaju rimskoga Papu. Veliko djelo firentinskog 
sabora uništila je skoro posve zloba. 

Ovdje donosimo nekoliko slika u vezi s firen- 
tinskim saborom. Neumorni radnik oko sjedi- 
njenja Crkava Msgr. Dr K. Dočkal izdao je pri- 
godom 500-godišnjice tog sabora lijepu brošuru 
»Sv. Ćiril i Metodije«, koja potanje daje uvida 
u to pitanje. K. M. 



GRČKI CAR PALEOLOG IVAN VIII. POZDRAVLJA PAPU KOD 
DOLASKA NA FIRENTINSKI SABOR 



.»CAR PALEOLOG IVAN VIII. (LIJEVO) NA FIRENTINSKOM 
SABORU 



ZASTUPNICI RAZLIČITIH ISTOČNIH CRKAVA POD VODSTVOM 
OPATA ANDRIJE IZ EGIPTA PRIZNAVAJU KATOLIČKO NAUČA- 
VANJE VJERE NA FIRENTINSKOM SABORU 
i. Tri slike s vrata bazilike sv. Petra u Rimu5 



KATEDRALA U FIRENCI, POSVEĆENA GOSPI OD CVIJEĆA 
U njoj je 6. srpnja 1439. proglašeno sjedinjenje crkava 









Dr Juraj Šćetinec, sveuč . profesor, f 23. lipnja 1939. 



Umro socijalni ideolog 
fjrvatske obitelji 



Opet je Bogu na istinu oti- 
šao jedan sin Hrvatske, koji je 
svojim životom, svojim radom, 
svojom plemenitošću, svojom 
dobrotom, svojim idealizmom, 
svojim znanjem i svojim spo- 
sobnostima svijetlio na obzor- 
ju hrvatskog javnog života kao 
malo tko drugi. Zapravo je tek 
DR JURAJ ŠĆETINEC počeo svijetliti. I kad je baš 
trebao da prospe puninu svi- 
jetla po neosvijetljenim još putevima hrvatskog so- 
cijalnog života, Božjoj se Providnosti svidjelo, da ga 
pozove na vječno određenje. 

Dr Juraj Šćetinec, koji je još pred desetak tjedana 
bio među nama zalazeći češće i pod krov, odakle naša 
»Obitelj« polazi širom hrvatske domovine, ne će se 
nikad više pojaviti u našoj sredini. Ne ćemo više vi- 
djeti njegova dobroćudnog, blagog, uvijek nasmije- 
šenog lica, ne ćemo čuti više njegovih odmjerenih, du- 
bokom misaonošću prožetih i iskrenom srdačnošću za- 
dahnutih riječi, ne ćemo više biti svjedoci njegovih ne- 
umornih, po široko zasnovanim planovima promišlje- 
nih i silnom energijom stvorenih djela. 

Njegova je smrt potresla tisuće, koji su ga po- 
znavali, do dna duše i privukla golemo mnoštvo hrvat- 
ske elite k njegovu grobu, kad se u nj spuštao lijes 
s njegovim zemnim ostancima. I svi, koji su došli na 
njegov pogreb, tu su tek po onim nebrojenim ozbilj- 
nim i tužnim licima, što se tu sabraše na posljednji 
oproštaj od njega, shvatili, što je sve dr Šćetinec sa 
svojih 40 godina života bio i značio. 

Bio je jedan od najsolidnijih mladih hrvatskih uče- 
njaka. Bio je jedan od prvaka hrvatskih ideologa ka- 
toličke sociologije. Bio je socijalni organizator, ne- 
obično vrstan predavač i govornik, u nebrojenim go- 
spodarskim i kulturnim društvima požrtvovno aktivan, 
velikom broju ljudi dobar prijatelj i ljubazan znanac, 
a u svojoj obitelji uzoran muž i otac. Ravnu liniju ži- 



fia pisao Dr Josip Andrić 

vota, s koje nikad nije skretao, ravnala mu je uvijek 
dubokom vjerom prožeta duša. 

Susreli smo se, kad sam napuštao sveučilište, a on 
je baš stupao u nj. Radovao sam se njegovoj doma- 
gojskoj aktivnosti, koja je brzo došla iza moje i Ma- 
tulićeve. Pariz, u kojem je svršio svoje glavne studije, 
izdigao je među nama njegove sposobnosti. 

Godine 1929. putovali smo zajedno u Slovačku i u 
Prag. Još danas čuvam jednu dragu fotografiju, koja 
jmkazuje, kako idemo kroz središte Praga dr Matu- 
lić, dr Šćetinec, dr Duka Kuntarić, dr Ante Živković 
i ja. Koliko smo idealnih pogleda donijeli s tog puta! 

Zatim su slijedile godine njegova naučenjačkog uspo- 
na sve do časti sveučilišnog profesora! Kad je to do- 
segao, držao je, da je sada tek dana mogućnost nje- 
govoj pravoj aktivnosti. Pokrenuo je ustanovu Hrvat- 
skog Socijalnog Tjedna i stao joj na čelo. A kad je 



BISKUP NJARADI KRAJ BOLESNIČKE POSTELJE DRA ŠĆETINCA 
dan uoči njegove smrti 

s tom ustanovom stupio pred hrvatsku javnost, iznio 
je kao važan njen program: obitelj. Još nikad nije 
bilo tako opsežno, tako svestrano, tako duboko kod 
nas Hrvata govora o obitelji kao u Hrvatskom Soci- 
jalnom Tjednu u jeseni godine 1937., koji je dr Šće- 
tinec otvorio ideološkim predavanjem o obitelji. Tu 
smo ga pozdravili kao ideologa hrvatske obitelji. 

Dr Juraj Šćetinec se rodio 19. travnja 1898. u Ko- 
privnici. U gimnaziji je bio u Zagrebu suučenik sada- 
šnjeg hrvatskog metropolite dra Alojzija Stepinca. Svr- 
šio je pravo u Zagrebu i visoku školu političkih zna- 
nosti u Parizu. Od g. 1931. bio je docent, a zatim pro- 
fesor na visokoj komercijalnoj školi u Zagrebu. Na- 
pisao je ove knjige: »Narodna Prosvjeta« (1926.), 
»Obrtničko pitanje« (1926.), »Demokratizacija radnog 
odnosa« (1933.), »Socijalna organizacija fašizma« (1935.), 
»Korporativno uređenje države s obzirom na novi au- 
strijski ustav« (1935.), »Nacionalni socijalizam« (1937.), 
»Korporativizam i demokracija« (1938.). U svakoj od 3 
dosadašnje knjige Hrvatskog Socijalnog Tjedna obje- 
lodanio je i svoje naučne studije. Surađivao je u »Lu- 
či«, »Hrvatskoj Prosvjeti«, »Hrvatskoj Straži«, Jero- 
nimskom kalendaru »Danici« i drugdje! 

Umro je dr Šćetinec. Prerana njegova smrt potre- 
sla je naše duše i mnoge duše širom Hrvatske. Ali nje- 
gov divan uzor i njegova nezaboravna uspomena ostali 
su među nama i ostat će, doklegod se bude u Hrvat- 
skoj katolički mislilo, osjećalo i stvaralo. 

Slika lijevo : 

HRVATSKI KATOLIČKI SENIORI NA IZLETU U GRADU MOKRI- 
CAMA KOD SAMOBORA 17. RUJNA 1938. 

Među njima u sredini straga i dr Juraj Šćetinec 
Foto Dr Josip Andrić 




DR JURAJ ŠĆETINEC GOVORI U HRVATSKOJ SABORNICI NA SVEČANOM ZASJEDANJU HRVATSKOG SOCIJALNOG TJEDNA-?,. 

KAO NJEGOV PREDSJEDNIK 

Kakva mora biti obitelj? 

Iz predavanja »Obitelj i društvo« na Hrvatskom socijalnom tjednu godine 1937. 

Napisao Dr Juraj Šćetfnec 



Da bi obitelj i u današnje vrijeme mogla što 
potpunije ispuniti svoju prirodnu svrhu u ljud- 
skom društvu, treba da se poduzmu različite 
mjere moralnoga, socijalnoga, ekonomskoga, 
pravnoga i odgojnoga značaja, koje će ići za 
učvršćenjem obiteljskoga jedinstva, čvrstoće i 
sklada. Zadaci toga nastojanja imadu biti ovi: 

1. Obitelj se imade pravno i faktično konsti- 
tuirati kao trajna, doživotna, nerazrešiva mo- 
nogamna bračna zajednica, jer će samo takva 
zajednica imajući dovoljnu moralnu čvrstoću 
moći ostvariti uvjete za dostatnu opskrbu i do- 
ličan odgoj djece te skladan život bračnih dru- 
gova, osnovan na trajnoj uzajamnoj pomoći, i 
tako izvršiti svoju socijalnu zadaću. 

2. Obitelj mora biti plodna, da bi tako ispu- 
nila svoju prirodnu, biološku zadaću. 

3. Obitelji mora biti priznato pravo na odgoj 
djece, da bi razvijajući međusobne ćudoredne 
veze ljubavi, poštovanja i požrtvovnosti među 
svojim članovima razvila u ljudima socijalne ele- 
mente altruističkoga i solidarističkoga sadržaja, 
koji su preduvjet za postojanje i uspijevanje 
svih drugih viših društvenih zajednica. 

4. Obitelj mora kao ekonomska jedinica ima- 
ti sigurnu ekonomsku osnovicu za uzdržavanje 
svih svojih članova (obiteljski posjed, posao ili 



zarada), a kao zajednica života mora nastojati 
održati kućno jedinstvo što užom zajednicom 
stana, hrane i društvenoga saobraćaja. 

5. U obitelji kao potpunoj društvenoj zajed- 
nici mora postojati primjerna vlast (autoritet) 
oca obitelji radi održanja reda i upravljanja za- 
jedničkim životom svih članova obitelji prema 
svrsi obitelji. 

6. Obitelj mora biti priznata kao društvena 
stanica sa svojom određenom slobodnom prav- 
nom i životnom sferom te mora u organskoj 
vezi s drugim društvenim zajednicama vršiti 
svoju funkciju kao posebna društvena cjelina 
na svim područjima društvenoga života. 

Za ispunjenje ovih zadataka moraju djelovati 
Crkva, država, škola i kulturno-prosvjetni fak- 
tori (društva, ustanove, zavodi), svaki na svom 
području nadopunjujući rad drugih faktora, da 
se stvori moralno čvrsta, higijenski zdrava, bio- 
loški plodna, socijalno skladna, ekonomski ja- 
ka i kulturno napredna obitelj, prožeta kršćan- 
skim duhom. 

Takva će obitelj biti dobar temelj svakom 
narodu i cijelom društvu. Takvu obitelj treba 
stvoriti i u hrvatskom narodu, da bude osnov i 
zalog njegove bolje budućnosti. 




Slika lijevo: 

NADBISKUP STEPINAC 
VODI SPROVOD 
DRA ŠĆETINCA 

Slika desno : 

POLAGANJE DRA ŠĆETINCA 
U GROBNICU NA MIROGOJU 
U Zagrebu 25. lipnja 1939. 

Foto „ Obitelj * 

CRNI DVORAC 



FRANCUSKI NAPISALA M. DE 

Dosadašnji sadržaj: Barunica van Hot- 
tem i njezina djevojka sa Jave otpremite su na 
drugi svijet sve nasljednike vojvode od Saillesa, 
gospodara »Crnog Dvorca«. Imale su u nacrtu, 
da isto tako završe i s malim Gislanom Vaulan, 
da bi na taj način sve imanje vojvoda od Saillesa 
ostalo sinu barunice van Hottem — Petru. No je- 
dne je noći malog Cislana nestalo. Ugrabio ga je 
vjerni nekadašnji upravitelj »Crnog Dvorca«, po- 
veo sa sobom u Ameriku i doveo natrag u Fran- 
cusku tek kad je odrastao u pristala mladića. No 
dao mu je ime .Stanislava Duganda i krio je pred 
njim njegovo pravo podrijetlo. No kad je stvar 
već dovoljno sazrela i kad Stanislav Dugand hoće 
da zaprosi ruku dobre, ali siromašne djevojke Na- 
talije Landies, otkriva mu tajnu njegove prošlosti 
i prikazuje mu njegovo pravo na čitavo nasljed- 
stvo vojvoda od Saillesa. Stari upravitelj skuplja 
građu, da može zakonskim putem postupati pro- 
ti zločinačkoj barunici van Hottem i nalazi se u 
živom saobraćaju sa živim svjedocima njezinih zlo- 
djela ... Ali je lukava barunica već nešto naslu- 
tila i zapazila je sličnost Stanislava Duganda s po- 
rodicom vojvode od Saillesa. Zato je i posumnjala, 
da je Stanislav isto lice s davno nestalim Gisla- 
nom, pa stvara planove, kako da se riješi tog ne- 
milog suparnika te da ostane potpuni gospodar 
svega, što je nekada pripadalo vojvodama od Sail- 
lesa . . . Budućnost će pokazati, kako će ispasti ta 
vratolomna borba na život i smrt . . . 

To je Petar rekao uz bučan smijeh, ali nje- 
gova majka sva zadrhta. To je Petar opazio, 
kao što je opazio i mrtvačko bljedilo, koje je od- 
jednom prekrilo njezino lice. 

»Jesam li možda u šali rekao istinu? . . Zar 
se možda opet pojavio?« upita Petar hrapavim 
glasom i skoči na noge. 

Blijede baruničine usnice htjele su se nasmi- 
ješiti, ali nisu mogle. Tek su prošapnule: 

»Ti se bez potrebe uzrujavaš, sine! Ne radi se 
o tome . . .« 

»Da, da, sad sam siguran, da se baš o tome 
radi! . . . Gdje je dakle Gislan? . . . Šta on hoće?« 

»Velim ti, da se ne uzrujavaš. Nije ništa . . . 
baš ništa!« 

»Nisam toliko bedast, da bih se zadovoljio s 
tako mršavim odgovorom! ... Ti se ne uzbuđu- 
ješ tako lako! Reci mi zato, o čemu se radi? Ja 
hoću da znam!« 

Zgrabio je majčinu ruku i bijesno lupao no- 
gama po podu. 

»Hajde, Petre, nemoj ludovati! Htjela sam da 
te poštedim od tih dosadnih stvari; jer se zasad 
ne radi o drugome, nego samo o nekim dosa- 
dnim stvarima ... No kad hoćeš da znaš, o čemu 
se radi, evo: neobično me je uznemirila sličnost, 
koja postoji između slike Gerarda Mornelles i . . . 
gospodina Duganda!« 

»Gospodina Duganda? ... I Mauricije je neki 
dan nešto slična govorio . . .« 

»A ja sam se požurila, da to odbijem. No ti 
ćeš i sam vidjeti, da li pretjerujem.« 



LLY - PREVODI ZLATA L. P. 

(Nastavak) 

Barunica ustane, približi se k malom pisaćem 
stolu, otvori ladicu i izvuče iz nje jednu sliku, 
koju pruži svome sinu. 

»Doista je istinito!« reče Petar začuđeno. 
»Pravi on! Čini se, da sam to i nehotice naslu- 
tio, jer ga već od prvog susreta nisam mogao 
trpjeti... No ti ipak nisi sigurna, da je on — 
Gislan, zar ne? . . . Sličnost može biti posve slu- 
čajna!« 

»To je istina! I baš zbog toga, velim ti, ne 
moramo se unaprijed uzrujavati. Sada ispitujem, 
tko je zapravo inženjer i kojoj obitelji pripada.« 

»A na koncu konca, što nas briga? Čitavo je 
imanje ostavljeno nama putem pravilne oporu- 
ke. On bi dakle mogao reflektirati jedino na 
vojvodski naslov . . ., no i to bi mu bilo dovoljno, 
jer bi tada mogao reflektirati na kakvu odličnu 
partiju za vjenčanje,« nadoda Petar. 

Baruničino lice postade mrko. 

»Mogao bi podignuti proti nama parnicu!« 
promrsi barunica. 

»Parnicu? A zašto? Zar oporuka nije posve 
jasna?« 

»Bilježnik mi je uvijek rekao, da je posve ja- 
sna ... No ipak bi taj mladić uvijek mogao što- 
god pokušati!« 

»Tim gore za njega! Izgubio bi parnicu — i to 
je sve . . . Mamice, ti imaš pravo, nema razloga, 
da se uzrujavamo i plašimo. Ako taj mladić bu- 
de pokušao tražiti neka svoja prava, malko će 
nas zagnjaviti, ali to će biti privremena neugod- 
nost, pa će i opet sve biti u redu . . .« 

Uto sluga otvori vrata i reče: 

»Akelma bi htjela znati, da li gospođa barunica 
može na čas doći u svoje odaje?« 

»Zar je to tako hitno?« upita Petar zlovoljno, 
videći da se njegova majka zaputila prema iz- 
lazu. 

»Mislim, da jest . . . Idem i odmah ću se po- 
vratiti.« 

Barunica u jedan tren poleti uza stube. Kad 
je došla u svoju sobu, zaključa vrata i uputi se 
prema Akelmi, koja je stajala pokraj prozora. 

Obje su razgovarale pod glas i to dosta dugo, 
a barunica je svakoga časa uskliknula od iznena- 
đenja . . . Kad je razgovor svršio, Akelma na- 
doda još tišim glasom: 

»Ovoga je puta naš neprijatelj strahovit: mo- 
ramo sve metnuti na kocku. Ako uspijemo, naš 
će Petar biti posvemašnji gospodar čitavog na- 
sljedstva vojvode od Saillesa; ako ne . . .« 

»Šuti!« poviče barunica i začepi joj s rukom 
usta. »Ne ću niti da pomislim na tu užasnu mo- 
gućnost! Svladala sam sve zapreke i to uz skupu 
cijenu, pa onda doći do toga! . . . Akelma, treba 

nešto izmisliti, treba izmudriti neku zamku, u 
koju ćemo ih sve uhvatiti.« 

Okrutni plamen zaigra u očima djevojke sa 
Jave. 

»Prepustite stvar svojoj vjernoj slugi, gospo- 
đo!« reče Akelma i prigne se da poljubi ruku 
svojoj gospodarici. 

II. OTMICA 

»Za promjenu nam tatica vodi na večeru 
onog svog neodjeljivog inžinjera!« promrsi Šar- 
lota pošavši sa prozora, na koji je bila naslo- 
njena. 

Njezina majka prekine svoj ručni rad i podi- 
gne oči. 

»Meni to nije žao! Ovdje je dosta dosadno, a 
gospodin Dugand vrlo je ugodan i vrlo društven. 
Baš sam sretna, da je postao Mauricijev prija- 
telj.« 

Šarlota se prigušeno nasmije i reče: 

»Mauricijev prijatelj? Hajde, mama, zar nisi 
opazila, da je njegov zanos iza onog našeg ma- 
log slavlja posvema utihnuo?« 

»Ne; ali ako bolje pomislim, vidim, da bi ti 
mogla i imati pravo. Mauricije više ne govori o 
.njemu i već neko vrijeme ne idu zajedno na šet- 
nju. Šta se zbilo među njima?« 

»Ja nemam pojma, ali mislim, da je Mauricije 
ljubomoran na gospodina Duganda, jer je opa- 
zio, da se gospođica Landies vrlo sviđa mladom 
inžinjeru . . .« 

Gospođa se Ravines zapanji, a ručni rad joj 
padne na zemlju. 

»Mauricije ljubomoran? . . . Ljubomoran zbog 
gospođice Natalije?« 

»Mama, to se moglo i očekivati! Ja već sva- 
koga dana čekam, da reče, kako se želi vjenčati 
gospođicom Landies. To je po mome mišljenju 
doista lijepi san za djevojku bez ijedne pare!« 

Lice je gospođe Ravines izražavalo duboko iz- 
nenađenje i brigu. 

»Ma šta mi veliš! . . . Zar sam to mogla očeki- 
vati od djevojke, koju su mi preporučili zbog 
njezine ozbiljnosti i koja se doista činila tako 
skromna i korektna!« 

»Korektna ili ne, svakako se na nju teško oslo- 
niti, pogotovu kad se naš Mauricije tako brzo 
zna zaljubiti!« 

»Nju sam izabrala zbog njezine glazbene na- 
darenosti, a činilo se, da nije namiguša! . . . O 
Bože, Bože, i opet brige i razočaranje! Sada ću 
morati tražiti nekakvu izliku, da joj mogu ka- 
zati, kako nam više nije potrebna ... No bojim 
se, da se Mauricije ne bi razbijesnio i rekao, da 
se želi njom vjenčati! On je sposoban poći i u 
Pau, da je odmah isprosi. Ah! Kako da se izvu- 
čemo iz ove zamršene brige?« 

»Evo, na ovaj način: moramo prikazati Mau- 
riciju, da se ona vraća u Pau, da bi se mogla 
doskora vjenčati za gospodina Duganda!« 

»Vrlo dobra misao, Šarlota! . . . No ako se 
Mauricije bude i dalje oko nje vrtio?« 




LOVAC I KOSAČICA (Foto Ufa) 



»To ne će! Mauricije je i previše obziran te se 
nikad ne bi usudio zaprositi djevojku, koja se 
već drugom obećala!« 

»Onda dobro, pokušat ćemo! A i nemamo dru- 
gog sredstva! ... No da budemo što sigurniji i 
da Mauriciju izbijemo iz glave tu glupu misao, 
najbolje bi ga bilo otpraviti nekamo na putova- 
nje. Eto, ti bi ga na primjer mogla zamoliti, da 
te prati na putovanju po Italiji!« 

»To nikako! Ja se naime ne kanim udaljivati 
od kuće baš sada, kad se čini, da se barun van 
Hottem napokon odlučio da isprosi moju ruku!« 

Gospođa Ravines pogleda preko oka svoju 
kćer i upita: 

»Šarlota, zar ti se taj brak doista toliko sviđa?« 

»Privlači me bogatstvo! Doista, Petar nije moj 
ideal; no na koncu konca ne će biti loš muž! . . . 
A ti znaš bolje od mene, da se na ovome svijetu 
ne može postići sve, što se želi,« nadoda Šarlota 
ponešto gorkim glasom. 

Gospođa Ravines zaklima glavom i reče: 

»No ipak bih ja za tebe željela čovjeka, koji 
bi bio bolji od onog jadnog Petra! A nisam si- 
gurna ni to, da će on doista biti dobar muž!« 

Šarlota oholo uzdigne glavu: 

»Ja ću ga već znati držati na uzdi! Budi samo 
mirna! ... Ja ne spadam među one, koje puštaju, 
da se nad njima tiranski vlada!« 

Zašuti, jer je opazila, da su se otvorila vrata 
te da ulazi Marcela, Natalija, gospodin Ravines 
i Stanislav. 

»Maurice, gospodin Dugand ostaje kod nas na 
večeri!« usklikne djevojčica. »Da znaš, kako mi 
je divne okamenine donio sa Izvora!« 

Na sreću radost Marcele i govorljivost njezina 
oca nisu znali za zapreke, inače bi večera doista 
bila žalosna. Stanislav je vrlo malo govorio i 
vidjelo se, da je zabrinut. Iza večere nije kao 
obično ostao u razgovorima, nego je otišao. Go- 
spodin ga je Ravines zadržavao, ali je on rekao, 
da ga stric nestrpljivo očekuje. 

(Nastavit će se.) 

ANKETA „OBITEL J!“ (Br. 26. - Svršetak) 



A što ćemo mi činovnice ? 



Ja sam namještena u uredu. Radim po cijeli 
dan sad lakše, sad teže uredske poslove, čas mo- 
notone i dosadne, ili opet posve zanimljive. Sa- 
držaj im je promjenljiv, pa se tim lakše posao 
obavlja. 

Da li sam zadovoljna time? Sudite sami. 

Dok sam još bila u školi, željela sam postati 
učiteljica. Već mala zabavljala sam se djecom, 
zadavajući im zadatke, baš kao da sam velika. 
No Gospod je htio od mene sasvim nešto drugo. 

Poslao me u uredski život, poslao me među 
veliku djecu, no ta velika djeca meni zadavaju 
zadatke, često puta i takve da ih ne mogu rije- 
šiti, ili ih vrlo loše riješim. 

Oduvijek sam strepila od ureda, i činilo mi se 
kao malo poniženje, kad bih morala u njem biti. 
E eto, hvala Bogu, upravo sam u ured pogodila! 

Radi se kod nas man je više mehanički, pa često 
i bez razmišljanja. Glavni je cilj novac. Pamet 
često puta malo pomaže ili se zlorabi. 

Priučila sam se na jednolično lupanje stro- 
ja, koje me je doduše ispočetka zabavljalo. 

Primanje stranaka, rješavanje njihovih teš- 
koća glavni mi je zadatak. Dolaze mi razni ljudi, 
i bijedni i bogati, dolaze gospoda u kićenim odi- 
jelima, bijedni radnici u zakrpanim kaputima, 
dame u skupocjenim krznenim kaputima, i siro- 
mašne bijedne djevojke i žene u skromnim halji- 
nama. Svi su oni željni savjeta, svaki ima svoje 
poteškoće, svaki ima neke potrebe. Tek siroma- 
šniji često puta su iskreniji i otvoreniji, ali i du- 
hovno bogatiji. 

Rado slušam siromašnu ženu, gdje mi govori 

0 sebi i svojoj obitelji, kako je ponosna u svojoj 
velikoj ljubavi i vršenju dužnosti. Pa i siromašni 
radnici, i ako manje povjerljivi, iskreno pripovi- 
jedaju o sebi. 

Gospođe u skupocjenim haljinama često puta 
otkrivaju svoju malu vrijednost. Njihova finoća, 

1 ako u rukavicama, ipak je okrnjena i nije tako 
iskrena kao one priproste žene. A oni u kićenim 
odijelima svi jesni su svoje moći! 

Prazno je sve to i prapor koji zveči! 

Napominjem, da takvi nisu svi, ali većina. 

Često puta mi dolaze malena djeca, koja ne- 
maju ni oca ni majku, ili ih imaju, ali se za njih 
niko ne brine. Ta bijedna siročad teret su dru- 
gih ljudi, koji ih doduše vole, kako kažu, ali to 
su djeca, za koju treba da se plaća, kojima treba 



mnogo dati. A ne daje ni majka ni otac, pa zašto 
da se i oni brinu za njih. Jadna li je plaćena lju- 
bav! 

A ta malena djeca sva su bistra i pametna, iz 
očiju im viri neka želja, no ona su premalena a 
da bi mogla znati da je to — ljubav roditelja. 

Draga su mi sva ta djeca i uvijek ih rado pri- 
mam u želji, da im i na čas nadomjestim njiho- 
vu najveću potrebu a to je — ljubav. 

Svaki dan tako ima u mom uredu promjena, 
dolaze i odlaze razni ljudi, pitajući sad ovo sad 
ono. Često mi je i teško, jer ih ne mogu uvijek 
zadovoljiti, ne mogu im ugoditi. 

I baš to što ne mogu umiriti sve njih, što im 
ne mogu dati što traže, baš to mi je najteže. Te- 
ško podnosim njihove poglede uprte u mene. A 
znadete li zašto? 

Reći ću i to. Svi oni ne traže mir i zadovolj- 
stvo na pravom mjestu. Gospod im može jedini 
dati mir, a 1 judi, da, većina zaboravi ja pravi izvor 
mira. A kad im i spomenem ime Božje, tad nji- 
hovo lice poprima posprdan izraz ruganja. Malo 
je onih, koji s ufanjem u Gospoda ostavljaju moj 
ured, a veliki, da, preveliki je broj onih drugih. 

Eto to je što sam htjela da vam kažem, a da 
dublju moralnu stranu nisam ni spomenula. Ona 
je toliko bolna da ju ne bih mogla ni otkriti. Za 
nas je žene sve to, što otkrivamo u uredu, pre- 
više. Zato, da mogu, svima bih rekla, ne dajte 
kćeri svoje u ured. 

Tako je naime kod mene, i teško bi me mo- 
gao itko uvjeriti, da u drugom uredu nije slično. 

Zadovoljna sam tek kad mogu da okupim oko~ 
sebe malenu djecu, da im se zagledam u njihove 
čiste zjene. Plave njihove oči otkrivaju mi svu 
svoju ljepotu. I svaki put me plaši, da bi jednom 
mogao doći vjetar, koji bi tu ljepotu pomrsio. 
Tada molim Gospoda, da ta nevina mala srca uvi- 
jek čuva. 

Tek kod djece sam zadovoljna! 

Činovnica 

S ovim brojem završavamo anketu, koju smo započeli 
početkom ove godine. Radi ograničenog prostora i vre- 
mena nismo nažalost mogli donijeti sve odgovore, koje 
smo dobili. Donijet ćemo ih kao posebne članke. 

Glasovati mogu sve čitateljice lista. Svoj glas neka 
izvole uputiti na uredništvo našeg lista. Najkasniji rok 
za to je do 20. o. mj. Iza toga će rezultat ankete s na- 
gradama biti objavljen u »Obitelji«. 



GRAĐEVNI LIMAR I UVODITELJ VO- 
DOVODA TE POPRAVLJAČ PLINSKIH 
AUTOMATA 

JOSIP HOIĆ, ZAGREB 

Zvonimirova ul. 28 — Telefon 24-019 

Preporuča se za sve limarske i vodovodne 
radnje i popravke kao na pr. kupaone, 
klosete, umivaonike, te sve ostale poslo- 
ve, koji u tu struku zasijecaju. Sve radnje 
izvodim najsolidnije u najkraćem roku uz 
najumjerenije cijene. Tražite ponude. 



IVAN GAŠPARIĆ 

KLOBUČAR 

ZAGREB, Maksimirska 54 

Prodaja i vlastita izradba svih vrsti 
muških i ženskih šešira i kapa. 
Primaju se popravci uz vrlo solidne 
cijene. 

Preporučam se clj. mušterijama. 



99 A. M A“ 

Specijalna radionica muSkog 
i ženskog rublja 

Primaju se radovi na endlanje, štikanje 
itd. — Prvorazredno izrađivanje svih vrsti 
finog muškog i ženskog rublja po mjeri to 
jest od mušterije sa vlastitim materijalom. 

Gajeva alioa 20 

■flovela „ Obitelji “ 



Dijete operne pjevačice 

Napisala Tea de Harbon 



Profesor Raul Theuriet pošao je iz bolnice 
na poštu i poslao ovaj brzojav: »Ella Theuriet, 
operna pjevačica, Pariš. Juro smrtno obolio, 
leži na klinici prof. Haltona, Lyon.« 

Slavna pjevačica dobila je brzojav baš u času, 
kada se spremala u crkvu sv. Helene, gdje je 
imala na Veliki petak pjevati »Sedam riječi Kri- 
stovih na križu.« Služavka, koja joj je htjela 
obući kaput, jedva ju je uzdržala, da ne padne. 

»Bože moj! Bože moj!« 

Nije više progovorila niti riječi, nego se kao 
u vrućici stala spremati na put. Kad ju je slu- 
žavka upitala: 

»Ne ćete li večeras pjevati?« pogledale su je 
tužne oči pjevačice: 

»Kako bih mogla pjevati?... Moje ljubezno 
dijete umire...!« 

Slavna umjetnica za pet godina, što je napu- 
stila muža, da se posveti sasvim kazalištu, nije 
uopće vidjela svoje dijete. Njezino častohleplje 
je raslo i zasjenilo svaku misao, koja se nije 
ticala kazališta i slave. Na muža i sina mislila je 
samo kao na mirno i tiho pristanište, koje je 
uvijek bilo spremno da je primi, — ali to je 
još bilo daleko . . . 

A sada je to zdravo, krasno i sretno dijete 
smrtno bolesno! 

Iza dugog puta ušla je gospođa Ella Theu- 
riet u lyonsku bolnicu i potražila profesora Hal- 
tona. 

»Gospodine profesore, hoću da vidim svoga 
sinčića! Što mu se dogodilo?« 

Profesor Halton se zamišljeno zagledao u 
nju, kao da bi htio iskušati njezinu snagu, a 
onda reče: 

»Tifus, milostiva gospođo, tifus!« 

Zatvorila je oči. Vršci sklopljenih prstiju su 
problijedili . . . 

»A nema nade?« 

»Ljudska pomoć je uzaludna!« 

»Uzaludna . . .«, ponovila je očajno . . . 

Profesor je slegnuo ramenima: 

»Dijete je neobično slabo i ne može se odhrvati 
bolesti . . . Pet godina mu je nedostajala majka.« 

»Zato dakle,« šaptala je, »zato dakle?« I na- 
glo je pala na koljena i zavikala iz dubine bo- 
lesne duše: 

»Bože, oprosti mi; nisam znala, što činim. 
Bože, oprosti mi; spasi moje dijete! . . .« 

Profesor Halton položio je ruku na njezinu 
crnu kosu i rekao: 

»Milostiva gospođo, želite li vidjeti svoje di- 
jete? Umirite se, inače vam to ne mogu dopu- 
stiti. Dozvolite, da se vaše dijete u slatkom snu 
preseli u raj . . .« 

Ustala je na oko smirena... Danas će umri- 
jeti? Nema odgovora. 



»Da! Danas je Veliki petak! Posve sam smi- 
rena, gospodine profesore. Molim vas, odvedite 
me k mojem djetetu . . .« 

Bila je to mala, svijetla sobica. U sredini kre- 
vetić, nad kojim se sagibala sestra milosrdnica. 
Prvo, što je vidjela gospođa Ella, bio je veliki 
križ na bijeloj stijeni. Raširene ruke Otkupite- 
ljeve i mirno sklonjena glava, koja je gledala 
n? njezino dijete. Kao da čuje iz neizmjerne 
daljine riječi: »Još danas ćeš biti sa mnom u 
raju!« 

Milosrdna sestra je tiho ustala i pošla joj 
ususret. Smatrala je majčino ponašanje kao sla- 
bost ili strah, pa je podupirala nepoznatu go- 
spođu. Gospođa Ella napravila je nekoliko ko- 
raka i stajala kraj posteljice svojeg djeteta. Ti- 
ho .. ., ali izdaleka ječio je glas, kao jeka: 

»Gledaj, ženo, to je sin tvoj!« 

Nije vikala; ni pomaknula se nije. 

Gledala je upaljene obraziće, otvorene oči — 
bile su to očeve oči. Sestra milosrdnica je po- 
tiho rekla: 

»Milostiva gospođo, Bog može i danas učiniti 
čudo.« . 

Ella nije odgovorila . . . Odložila je kaput, ru- 
kavice i rekla je: 

»Ja ću ga njegovati . . . Očuvat ću ga; Bog je 
milostiv!« 

Sestra je milosrdnica pogledala profesora, ali 
se nije usudila usprotivi. Šutke se vratila na 
svoje mjesto. 

Zlatno se sunce primicalo zapadu. Vrućica je 
rasla s nevjerojatnom brzinom. Slabo, izmučeno 
tjelešce bacalo se u perinama. Raspaljene usne 
su šaptale: »Vode«. Majka je stajala kraj po- 
steljice, a svaki njezin dah bio je molitva. Ra- 
dila je mehanički sve, što joj je sestra milosr- 
dnica šaptala. Pomagala je automatskom toč- 
nošću hipnotiziranog čovjeka. 

Profesor Halton je došao. 

»To je kriza,« rekao je... Ni riječi više. Ali 
njegove oči su vidjele, da smrt stoji kraj po- 
steljice slabašnog djeteta. A majka je klečala 
pod križem i njezina je duša govorila: 

»Bože, Bože, zašto si me ostavio?« 

Poluglasna riječ liječnikova ju je prestrašila. 

Naglo je ustala i prignula se k djetetu. Je li 
već svršeno? Je li već duša ostavila slabo tijelo? 
Ne, ali u smrtnoj borbi bacao se s boka na bok: 
ogrlio je slabe ručice oko majčina vrata, a ona 
ga je pritisnula k srcu. Dijete se umirilo. Gla- 
vica pada na njena prsa, upaljene oči su se za- 
tvorile, a hrapavi zvukovi su zatihnuli. Ležalo 
je tako nepomično , . . Mislila je, da je već umro, 
i rekla je skoro u besvijesti: 

»Oče, u tvoje ruke, ... u tvoje ruke . . .« 

Profesor Halton se nagnuo k djetetu. Kad se 
uspravio, smiješio se: 

»Milostiva gospođo, Bog može da učini čudo. 
Vaše dijete živi, — spava. A san će ga — spa- 
siti . . .« 

Sestra milosrdnica obujmila je mladu ženu i 
posadila na stolicu. Suze su joj tekle niz obra- 
ze, — gospođa Ella je to osjećala . . . Pogle- 
dala je u vjerne oči njegovateljice; digla je gla- 
vu i obje su se žene zagrlile. 

Cijelu je noć gospođa Ella nosila dijete na 
rukama, koje se nisu umorile od ljubljenog te- 
reta. A ujutro brzojavio je primarius Halton 
svome prijatelju profesoru Theurietu, Ellinom 
mužu: 

»Minula je opasnost; čekam vas u nedjelju 
ujutro.« 

Gospođa Ella ga je htjela iznenaditi. Htjela 
je — da mu dođe ususret, kao uskrsni dar, svje- 
ža i sretna s djetetom na rukama i da mu ga 
pokloni po drugi put, spašenog od neizmjernih 
boli. 

Išla je u grad, nad kojim su plovili svijetli 
oblačići. Domala se vratila sretna i položila je 
proljetni cvijet na jastuk svojega djeteta. 

»Sutra je Uskrs, sinček moj! Srela sam uskrs- 
nog zeku i on ti šalje cvijeće i pozdravlja te.« 

»Mamice moja, mamice...!« 

Ella je zatvorila oči. Kako je samo mogla bi- 
ti toliko godina bez tog slatkog djetinjeg te- 
panja? Zar je bila tako slijepa? tako nerazu- 
mna? Bilo joj je, kao da je ležala u tamnome 
grobu, pa ju je probudio anđeoski glas k novom 
životu, da proslavi Uskrs! 



Ustala je rano ujutro. Zbudio ju je glas zvo- 
na: javljao je, da je Otkupitelj ustao od mrtvih.. 
Okitila je sobicu cvijećem, okitila je i svoju ha- 
ljinu i krevetić svoga jedinca i — čekala je . . . 

Još nikada nisu zvona tako zvonila kao onaj 
dan, kad se profesor Theuriet uputio svom 
ozdravljenom djetetu. Stari prijatelj, primarius 
Halton, dočekao ga je raširenih ruku i s rado- 
snim smiješkom. 

»Neizmjerno sam vam zahvalan, gospodine 
profesore,« govorio je Theuriet. Ali je profe- 
sor odbio hvalu: 

»Ah, dragi, mi smo samo predmeti u ruka- 
ma Božjim, ništa više. Tko vam je dijete vra- 
tio — je . . ., ali ne ću vam izdati! Molim, izvolite 
dalje i — sretan Uskrs!« 

Profesor Theuriet držao je kvaku i razmi- 
šljao. Što je to samo mislio njegov stari prija- 
telj? Valjda nije ona? — Gospode Bože! — 
Nije, nije, to je nemoguće . . . 

Stajao je na pragu. S prozora je prema nje- 
mu udarila zraka sunca, a usred sobe stajala je 
krasna žena s djetetom na rukama . . . 

»Ella!« poviče. 

Okrenula se. Kad ga je pogledala, položila 
je nježno dijete na jastuke, bacila se svome mu- 
žu na grudi i plakala je i smijala se u isti mah. 

»Raul, reci mi, da mi opraštaš! Dobri Bog mi 
je oprostio; i učinio je čudo . . .« 

Nad posteljicom djeteta visio je Spasitelj na 
križu, ali na njegovim pribitim nogama i rukama 
cvalo je proljetno cvijeće . . . 

Prevela Z. L. P. 



Priča o cvijetu 



Modre vodopije fiapisaia Lucija Mataić 



Na livadi su cvale krasne, modre vodopije. 
Jednog se dana među njima rascvate ružičasti 
cvijet, kakvog još nije bilo na livadi. Kako je 
ovamo dospio, toga niko nije znao. Samo se 
on sjećao, da je nekad rastao u cvjetnom lon- 
cu na dasci jednog prozora. 

»Ah, kako je ondje bilo lijepo,« govorio je 
začuđenim vodopijama. »Dobra se neka žena 
brinula za me, sve mi je želje ispunjavala. Kad 
sam bio žedan, odmah me napojila. Ako je sun- 
ce žeglo, sklonula me u hlad. Nikad nisam stra- 
dao, a ovdje sunce pali, žeđa mori . . .« 

»Ovdje je više puta nesnosno,« prihvate vo- 
dopije. »Ono malo rose, što je ujutro dobije- 
mo, sunce nam je preko dana svu popije, a mi 
žeđamo, žeđamo i cvjetovi nam se osuše, a da 
se pravo ni ne rascvatemo.« 

»Užasno je to!« zavapi jedna, jer je sunce 
upravo zažarilo. 

»Ah, da nam se tko smiluje!« zaželi druga. 



U taj čas dotrči na livadu jedna djevojčica. 
»Kako su krasne!« usklikne ona, opazivši modre 
vodopije. 

»Uzet ću ih i kod kuće posaditi.« 

Tako dospješe sretne vodopije u cvjetni lo- 
nac na prozor. Djevojčica se brinula za njih i 
zalijevala ih, ali one klonuše. 

»Nešto me tišti,« tuži se jedna drugoj poku- 
šavajući pružiti korijenje, ali nijesu mogle. Pri- 
ječile ih stijene lonca. 

»Meni nekako nije dobro,« reče jedna. »Da, 
bit će to od ove vode, tako je čudna.« 

»O naša divna, jutarnja rosa!« 

»Rosa! ... A ovdje . . . kako je sparno. Jao, 
dušim se . . . dušim . . .!« 

»Rose, rose,« šapće druga šireći još na čas 
listiće i cvijetke, da uhvati vlage. Ali gore visoko 
na prozoru zrak je za njih suh, i ona umirući 
prošapće: 

»Lijepa, draga naša livado! . . .« 

z -A- DOB R EJ D O 3VE AĆICB 



Dobar tek 

Mliječna juha s krumpirima. Na šte- 
dnjaku miješaj kiselo mlijeko, dok ne 
uzavre. U lončiću zamuti u hladnome 
mlijeku žlicu brašna te ulij u ono mli- 
jeko, koje se kuha, i prokuhaj. Po- 
soli i zakiseli po volji i metni u juhu 
kima. Dodaj i malo maslaca, zamuti 
jaje te metni u juhu na kocke nare- 
zanoga krumpira, koje skuhaj. 

Teletina u zelenju. Nareži 70 dkg 
teletine kao za gulaš, pa je pirjaj na 
dosta masti s malo luka otprilike 1 
sat. Onda dodaj 1 žličicu sitne papri- 
ke, 3 kocke šećera, sok od V\ limuna 
i od svake vrsti narezanog zelenja: 
korabice, celera, peršinova korijenja, 
graška, mahuna, šparge, cvjetače, raj- 
čice itd. Sve to zajedno pirjaj. Kad 
zelenje napola omekša, pirjaj i krum- 
pira, koji si narezala na kocke, te 
pirjaj dalje. 

Pržolica u zelenju. Preprži pržolicu 
na masti i metni je na tanjur. U toj 
masti pirjaj narezanog luka, mrkve 
i celera te dodaj cijelog bibera i lo- 
vorovih listova, pa na tom pirjaj pre-, 
pržene podlijevajući ih. U sok metni 
brašna, procijedi, prokuhaj i metni u 
nju narezanih .kiselih, krastavaca. Pr- 
žolice metni u posudu i prelij uma- 
kom te nosi na stol. 

Mladi krumpir s jajima. Ostruži 
krumpir, skuhaj ga, nareži na kota- 
čiće i preprži u masti. Razbij na njih 
nekoliko jaja, posoli, pobiberi i peci 
na štednjaku. Na koncu pospi nasje- 
ckanim suhim mesom i nosi brzo na 
stol. 

Makaroni s grisom (krupicom). 

Skuhaj makarone u slanoj vodi, oci- 
jedi i prelij hladnom vodom. U šer- 
pi prži na masti grisa (krupice), pa 
onda na to naspi makarone, dobro 
promiješaj i prepeći. Uspi na ugri- 
janu zdjelu i nosi na stol. 



Umjetno vezenje i klinika čarapa 

,,BLKA“ 

Petrinjska ulica br. 2 preko puta 
Zagrebačkog Magazina 

Važno za modne salone 
I za cij. dame 

Po najnovijim modelima izrađuje- 
mo sve vrste vezenja na opravama 

Modnim salonima naročiti popust 



Prva zagrebačka umjetna ljeva- 
ona zvonova, nadgrobnih ukra- 
sa, umjetnina i kovina 

RUDOLF KREBELJ 

ZAGREB 

Srebrnička 5, iz Nove ceste 120 
Izrađujem brončane nadgrobne 
svjetiljke uz umjerene cijene. Zvo- 
na izrađujem iz stare zvonovine 
Za zvona jamčim 10 godina 



Bački kotleti. Stuci deblje svinjske 
kotlete, natari ih bijelim lukom (če- 
šnjakom), solju i biberom te ih pre- 
peći naglo na vreloj masti, a onda ih 
polako pirjaj podlijevajući. Nosi ih 
na stol s pečenim krumpirima i s ko- 
jim pirjanim zelenjem. 

Kolač s čvarcima i jabukama. Na 
dasku naspi jedan kup brašna, drugi 
kup šećera i treći kup masti i čva- 
raka. Sve smiješaj i umijesi sa žu- 
manjkom, posoli i stavi na hladno 
mjesto. Zatim to tijesto razvaljaj ne- 
koliko puta. Načini nekoliko komada, 
razvaljaj, pa dva po dva spoji nari- 
banim jabukama, krajeve zatisni, na- 
maži odozgo jajem i peci u pečenjari. 

Kotačići iz žutog linskog tijesta. 
Zgnječi valjkom 35 dkg brašna, 30 
dkg maslaca i 20 dkg bijelih samljeve- 
nih badema, dodaj 10 dkg šećera, ko- 
rice od limuna, malo ruma, 2 tvrda 
pasirana i 2 sirova žumanjka. To sve 
umijesi, tijesto razvaljaj na pol cm 
visoko, izbodi okrugle nazupčane ko- 
tačiće, polovicu od njih namaži bje- 
lanjkom, pospi samljevenim očišćenim 
bademima i peci. Pečene namaži pe- 
kmezom (marmeladom) od ribiza, sa- 
stavi dva po dva zajedno tako, da 
onaj sa bademima dođe odozgor, i 
pospi ih šećerom. 

Torta od čvaraka s kajsijama. Mi- 
ješaj na daski 10 dkg masti, 10 dkg 
fino samljevenih čvaraka i 40 dkg 
brašna, zamuti jednim žumanjkom i 
malom čašicom ruma. Razvaljaj i is- 
peci 4 jednaka komada. Na jedan on- 
da naspi kajsije u šećeru prekuhane, 
pa metni na to drugo prepečeno tije- 
sto, zatim dolazi drugi sloj kajsija, 
pa opet prepečno tijesto te treći sloj 
kajsija i na to četvrto prepečeno ti- 
jesto. Odozgo gusto pošečeri. S. A. 

Gospodarstv o 

Vađenje luka iz zemlje pređuzima 
se tekar onda, kad počnu žutiti vršci 
perja. Ne preporuča se gaženje batva 
i perja prije vađenja, jer tako radeći 
luk se ne da dugo držati. Samo se 
onda smije to činiti, ako je vrijeme 
kišno. Kad se povadi luk, onda ga tre- 
ba porazbacati na gredice i ostaviti 
2 — 3 dana na suncu, da se posuše 
batva. Zatim se splete u vijence i 
objesi na mjesto, gdje se ne može 
smrznuti. Ali same glavice mogu se 
tanko prostrijeti na kućnom tavanu. 
Nu kad nastane zima, onda ga mo- 
ramo pokriti, da se ne smrzne. 

Kućni savjeti 

Čišćenje staklenih boca. Nije uvijek 
lako očistiti bocu, ili koju drugu sta- 
klenu posudu. Često se na dnu boce 
uhvati talog od dotične tekućine. 

Staklenke se najbolje operu i oči- 
ste mlakom vodom, kojoj smo dodali 
nešto sode. Poslije jednog dana treba 
čvrsto prodrmati bocu, pa će se ta- 
log odlijepiti. S krupnijim pijeskom, 
ili žitnom prekrupom, mogu se tako- 
đer valjano očistiti staklenke. Nu da 
budu čiste kao kristal, treba ih do 

polovice naliti slanom vodom i u nje 
utrpati sitne komadiće novinskog pa- 
pira. Sve ćemo to dobro promućkati, 
isprazniti i napokon isprati čistom vo- 
dom. I s usitnjenom jajetovom lju- 
skom i toplom vodom postizava se 
isti uspjeh. 

Boce, u kojima je bila mineralna 
voda, najbolje se očiste vodom, ko- 
joj smo primiješali nekoliko kaplji- 
ca solne kiseline. Staklenke, u koji- 
ma se drži mlijeko ili voćni sok, po- 
sve ćemo očistiti ako ih napunimo 
vodom; a u vodu stavimo ljuske od 
krumpira, ili sitne komadiće nareza- 
nog, prijesnog krumpira. Masne bo- 
ce, ili one, u kojima je bila tekućina, 
koja jako zaudara, čiste se vrućom 
soda vodom, kojoj smo dodali malo 
piljevine; ili vrućom vodom, kojoj 
smo primiješali malo gorušičnog bra- 
šna. I. S. 



Kuhinjski kalendar 


Srpanj 

Petak 

7 


Objed: Mliječna juha s krumpiri- 
ma. Okrugljice s kajsijama. 

Večera: Salata od mahuna s ja- 
jima. 


Subota 

8 


Objed: Juha od mrkve. Bački ko- 
tleti s krumpirima i pirjanim kora- 
bicama. 

Večera: Bećarski paprikaš. 


Nedjelja 

9 


Objed: Juha od telećih kosti s 
rezancima. Teletina u zelenju. Torta 
od čvaraka s kajsijama. 

Večera: Teleća jetra na luku sa 
salatom od krastavaca. 


Ponedj. 

IO 


Objed: Juha od cvjetače. Mahune 
s preprženim mrvicama od žemlje. 
Palačinke. 

Večera: Odresci od zelenja s 
kompotom od brusnica. 


Utorak 

lt 


Objed: Juha od kosti s grisom. 
Kaša od krumpira s hrenovkama. 
Kajsije. 

Večera: Mladi krumpir s jajima 
i salatom. 


Srijeda 

12 


Objed: Juha od karfiola. Maka- 
roni s grisom (krupicom). 

Večera: ćevapčići s lukom. 


Četvrtak 

13 


Objed: Juha od piva. Teleći pa- 
prikaš sa žličnjacima. Kajsije. 
Večera: Gljive s čvarcima. 


Petak 

14 


Objed: Prežgana juha. Varivo od 
mahuna s pofeznama. 

Večera: Okrugljice od jabuka. 


Subota 

15 


Objed: Juha od celera. Pržolica 
u zelenju. Kajsije. 

Večera: Omlet sa špinatom. 


Nedjelja 

16 


Objed: Govedska juha s okruglji- 
cama od jetara. Govedina s okruglji- 
cama od žemlje i umakom od kopra. 
Kolač s čvarcima i jabukama. 
Večera: Rižoto. 





91. Tada se počela spuštati gusta 
magla. Oni toga nijesu ni opazili, 
jer su napeto slušali Tomino pripo- 
vijedanje o biblijskim dogođajima, 
koji su se nekada zbili u Egiptu. 

92. »Jao! Stop! Massa...« krikne 
Jim preplašeno. Kroz maglu se uka- 



94. »Ta-ak? To onda budeš grozno 
interesant. Ja pak ideš gori na vrh 
ot ta kolosal — čubanjka.« »Dobro, 
idi Jime, a mi ćemo se malo prove- 
sti balonom i razgledati okolinu.« 

Tako i bi. 



žalo ogromno kameno lice. U po- 
sljednji čas Tom potegne polugu za 
suprotni smjer i tako izbjegne stra- 
šan sudar. Balon se u tren oka za- 
ustavi. 

93. Huck i Jim problijediše od uža- 
sa. To je lice bilo veće od najveće 



95. Jim je odmah pronašao stotinu 
»krasnih načina« zabavljanja na sfin- 
ginoj glavi. Ali to nije dugo potra- 
jalo. Iz daleka su dojurili neki konja- 
nici mašući i prijeteći mu se puš- 
kama i stisnutim šakama. 



kuće u Haunibalu. 

Obojica stadoše u strahu nagađati, 
što bi to moglo biti. 

»Ne budite budale;« nasmije se 
Tom, »pa to je sfinga. Zašto se bo- 
jite?« reče i pričvrsti kuku za sfin- 
ginu usnicu. 



96. Z-z-z pif-paf-puf . . . zazviždali 
su meci oko Jimove glave. On se 
brzo pruži potrbuške i ostade tako 
nepomičan ležati. Napadači, misleći 
da je crnac pogođen, stali su se pe- 
njati uz sfingine bokove, da ga ulove. 




SVJETSKI 



1. lipnja: Japan priznao Slovačku. 
— Potonula engleska podmornica 
»Thetis« s 80 ljudi. 

2. Knez Namjesnik s knjeginjom Ol- 
gom u Berlinu. 

3. Govor Sv. Oca Pape za očuvanje 
mira. 

5. Dr Smiljan Čekada imenovan po- 
moćnim biskupom u Sarajevu. 

6. Demantiraju se vijesti, da će Sve- 
ti Otac uputiti državnicima novu 
poslanicu za mir. 

7. Britanski kraljevski par sjajno 
dočekan u U. S. A. — Sovjetska 
Rusija želi jamstvo za sigurnost 
granica ne samo u Evropi nego i 
na Dalekom Istoku. Na tome za- 
pinju pregovori između Sovjetske 
Rusije i država demokracije. 

9. Britanija je za temeljito naoruža- 
vanje. 

10. Francuska izjavljuje, da nema na- 
mjere nikoga zaokruživati. 

12. Japan blokirao strane koncesije 
u gradu Tiencinu. 



D O G AĐ A J I 



13. Američka vlada traži nove ogro- 
mne svote za naoružanje. 

14. Hrvatski metropolita izdao posla- 
nicu za pomoć poplavljenima. 

15. Netočne vijesti o kretanjima nje- 
mačke vojske prema Slovačkoj. — 
Sastanak predstavnika Velike Bri- 
tanije i Sovjetske Rusije u Moskvi 
radi pridobijanja Rusije za zajed- 
nički nastup protiv šila Osovine. 

16. Britanija osnovala posebno Odje- 
ljenje za strani publicitet (pro- 
pagandu). 

17. Potonula francuska podmornica 
»Phoenix« s 71 članom posade. 
— Belgijske žene dobile pravo 
glasa i za oblasne izbore. 

19. Govor ministra Reicha Gobbelsa 
u Danzigu za pripojenje grada 
Njemačkoj. 

20. Sv. Otac Papa proglasio sv. Fra- 
nju Asiškog i sv. Katarinu Sijen- 
sku zaštitnicima Italije. 

21. Japan odbio britanske zahtjeve u 
vezi s blokadom Tiencina. Ameri- 



čki protest u Tokiju. — Konferen- 
cija vrhovnih francuskih i engle- 
skih vojnih zapovjednika u Sin- 
gaporeu radi obrane posjeda na 
Dalekom Istoku. 

22. Japanski ultimatum britanskim i 
američkim brodovima da napuste 
luku Swatow. — Francuska vraća 
Turskoj sandžak Aleksandretu. 

23. Madžarska uređuje pitanje uprave 
u Potkarpatskoj Ukrajini na na- 
čelu autonomije. 

24. Umro Dr Juraj Šćetinec. — Veliki 
zračni sukobi na mandžursko-so- 
vjetskoj granici između Rusa i 
Japanaca. 

25. Londonski »Times« opovrgava iz- 
jave njemačke i talijanske štampe, 
da je Britanski imperij nemoćan. 

27. Poboljšanje stanja u blokiranom 
Tiencinu. 

28. Veliki govor francuskog ministra 
predsjednika Daladiera: Francu- 
ska je za suradnju i protivi se bi- 
lo čijoj nadmoći. 

29. Govor engleskog vanjskog mini- 
stra o odlučnosti Velike Britanije, 
da se odupre sili i želji za mirom. 

RAZBOJNIČKI PONOS. H a- 
rambaša: »Klipani, promislite, 
što radite! Razbojstvo se robi- 
jom kažnjava.« 

Razbojnici: »I pravo je 
tako! Jer da toga nema, danda- 
nas bi nas bilo i onako već pre- 
više.« 

STRAH. Ona: »Dakle, bila 
sam kod liječnika i čim sam mu 
pokazala jezik, odmah mi je 
propisao neko sredstvo za ja- 
čanje!« 

O n: »Za volju Božju! Valjda 
ne za jačanje jezika?!« 

U TRGOVINI. Trgovac: 
»Molim, koliko ovratnika, dakle, 
da vam zamotam?« 

Mušterija: »Jedan, narav- 
no! Vidite valjda, da imam samo 
jedan vrat!« 

U ZOOLOŠKOM VRTU. B o- 
ž i c a: »Mamice! Može li i deva 
od slomljena srca uginuti?« 

PROFESORSKI. Trgovac: 
»Dakle pokrivač za vaš stol ima 
biti metar i pol dug i metar i 
pol širok?« 

Profesor: »Da. Ali pazite 
samo, da se ne zabunite i da mi 
ne pošljete možda baš obratno!« 

KOŠARICA. A: »Dakle, što 
ti je rekla mlada liječnica, kad 
si ju zaprosio za njenu ruku?« 



B: »Najprvo mi je temeljito 
opipala bilo, zatim izmjerila tem- 
peraturu, a potom mi je napi- 
sala recept.« 

ČUDAN IZGOVOR. Sudac: 
»Tako? Zbog gladi ste krali! A 
čemu ste onda odagnali odmah 
cijeloga vola?« 

Optuženi: »Jer nisam imao 
nož, da si odrežem samo koma- 
dić!« 

NA SUDU. Sudac: »Imade- 
te li što primijetiti na iskaz psi- 
hijatra?« 

Stranka: »Da, imam! Mo- 
lio bih svakako, da se psihija- 
tar podvrgne pregledu.« 

TOČNO. Liječnik: »Naro- 
čito vas upozorujem, da ne pi- 
jete previše vina!« 

Bolesnik: »Ne bojte se, 
gospodine doktore! Vina meni 
nije nigdar previše!« 

ČUDAN IZGOVOR. Mati: 
»Ti si, Tonček, nevaljao ugur- 
suz. Što god ti govorim, tebi na 
jedno uho unutra, a na drugo 
van!« 

Tonček: »Ali, mama, ja ni- 
sam kriv, što imam dva uha.« 

LUKAVAC. Ivica: »Mama! 
Daj sutra kuhaj kiselo zelje sa 
suhim mesom i s knedlima!« 

Mati: »Kako to, da si ti na- 
jednom zaželio kisela zelja, a 
dosad ga nisi baš volio?!« 

Ivica: »E, ne volim ga ja ni 
sada. Ali voli ga tata, a sutra 




HajveCa katolička tvrtka glazbala u državi 



ću mu donijeti školsku svjedo- 
džbu . . .« 

U ŠKOLI. Uči tel j: »Što obi- 
čno vidimo nad sobom, kada je 
lijepo vrijeme?« 

Matek: »Modro nebo.« 

Učitelj: »A kada kiši?« 

Matek: »Kišobran.« 

NA ULICI PERIFERIJE: P r o- 
1 a z n i c a: »Zašto plačeš, mali?« 

Mališan: »Jer . . . hu-hu . . 
mome bratu počimaju već danas 
školski praznici, a meni ne . . . 
hu-hu!« 

Prolaznica: »Kako to?« 

Mališan: »Jer ja ... ja još 
ni ne idem u školu.« 

NEUGODNO. Dva umišljena 
bolesnika sastanu se u toplica- 
ma. 

»Kako mi živiš, Joža?« 

»A kako ti, Francek?« 

»Pa, tako, tako! Imam naime 
priličan katar.« 

»Vjerujem, jer to ti se čak i 
čuje.« 

Franjo je problijedio kao sti- 
jena i promrsio: 

»Čuje se? Sveti Bože, kako je 
to moguće? Pa ja imam crijevni 
katar! . . .« 

Sabrao SI. T r - s k i. 



Dobrijanovo jedrenje po moru 




Zapuhao povjetarac 
baš sa prave strane* 
pognao je jedrilicu, 
dičnog barba Frane. 





Zaplovila lađa ravno, 
da je baš milina, 
oko nje se širom plavi 
svud ravna pučina. 



Uželi se i Dobrijan 
jedriti po svoju: 
ne zna junak, da još nije 
dorasao boju! 



1 još prije neg li spriječi 
barba Frane stari: 
bijela lađa baš junački 
o kamen udari! 

Ne čudite se, već naručite! 




D 1-45 Garnitura za vino: boca od 1 litre sa 6 čaša od Vio l ‘ tre i garnitura *a pivo 
111 za vodu« vrč od 1 i pol litre sa 6 čaša od »/# litre; garnitura za kolače 111 za 
voće (plitka) 111 za kompot (duboka): tanjur 26 cm promjera ili zdjela 22 cm promjera sa b 
tanjurića 14 cm promjera odnosno 6 zdjelica 12 cm promjera; od bojadisanog stakla u žutoj ili plavoj 

boji, ukupna cijena za sve 3 garniture Din 60* 



Robu.« k u 



Tražite posebno izdanje besplatnog kataloga 



NE POSTOJI OPASNOST 
da će se porculan na putu 
polupati, Jer se pažljivo 1 
stručno palcuje. Naručite 
dakle bez brige I 




